SPRM perlu dibawah seliaan Parlimen – Pemuda UMNO
Oleh KOSMO!

7 Januari 2022, 4:50 pm
PETALING JAYA – Pemuda UMNO menggesa kerajaan meletakkan Suruhanjaya Pencegahan Rasuah Malaysia (SPRM) di bawah seliaan parlimen bagi mengelakkan sebarang persoalan negatif berkaitan integriti dan ketelusan melibatkan badan terpenting itu.
Ketuanya, Datuk Asyraf Wajdi Dusuki berkata, dengan pembaharuan institusi berkenaan, ia sekaligus mengembalikan keyakinan rakyat dan persepsi pelabur kepada negara.
Selain itu katanya, ia turut memberikan kuasa perlantikan Ketua Pesuruhjaya (KP) sebagai hak prerogatif Parlimen selepas proses tapisan terperinci ‘due deligence’ dijalankan dan dicadangkan oleh Jawatankuasa Khas Parlimen mengenai calon berkelayakan.
“Ini juga bagi mengelakkan wujud campur tangan pihak eksekutif sebagaimana amalan hari ini lantaran Seksyen 5 Akta SPRM 2009 yang menyatakan Ketua Pesuruhjaya dilantik oleh Yang di-Pertuan Agong atas nasihat Perdana Menteri.
“Dengan pembaruan ini juga bermakna perkhidmatan KP SPRM tidak sesekali mampu dipengaruhi unsur politik sebagaimana pernah berlaku dalam pemerintahan kerajaan terdahulu,” katanya dalam satu kenyataan di laman Facebook hari ini.
Dalam pada itu, Asyraf Wajdi berkata, hasil siasatan Pengerusi Penasihat Pencegahan Rasuah (LPPR) yang berpuas hati dengan penjelasan Ketua Pesuruhjaya SPRM, Tan Sri Azam Baki bahawa akaun dagangan miliknya digunakan adiknya untuk memperoleh saham juga tidak meredakan persepsi negatif rakyat terhadap tahap integriti dan ketelusan SPRM.

Beliau menambah, kenyataan Suruhanjaya Sekuriti (SC) yang menuntut penjelasan lanjut berasaskan kenyataan KP SPRM pula menyerlahkan lagi keperluan siasatan bebas lebih terperinci memandangkan di bawah Seksyen 25 (4) Akta Perindustrian Sekuriti (Depositori Pusat) 1991 (SICDA), hanya pemilik akaun sekuriti dibenarkan memiliki saham.
Terdahulu, Azam Baki dalam satu sidang akhbar sebelum ini menafikan dakwaan isu pemilikan saham dalam beberapa syarikat yang dibangkitkan beberapa agensi media dan portal bebas sejak beberapa bulan lalu.
Jelasnya, saham-saham itu dibeli melalui pasaran terbuka oleh adik beliau, Nasir menggunakan pembiayaan miliknya dan saham syarikat yang dibeli tiada kaitan dengan siasatan oleh SPRM. – K! ONLINE


Saya bujang terlajak, bukan duda – Mahadi
Oleh ALWANI ZAFIRAH

7 Januari 2022, 5:00 pm
PETALING JAYA – Perkahwinan aktivis kemanusiaan, Nur Heliza Helmi bersama seorang ahli perniagaan, Datuk Seri Mahadi Badrul Zaman telah mendapat perhatian dan sehingga kini kisah mereka masih menjadi bahan bualan ramai di media sosial.
Meninjau ke ruangan komen gambar dan video pernikahan pasangan baharu itu yang dimuat naik ke media sosial, rata-rata orang ramai mendakwa ahli perniagaan tersebut merupakan seorang duda dan perkahwinan bersama Heliza adalah kali yang kedua.
Walau bagaimanapun, Mahadi tampil menjelaskan status sebenar beliau menerusi sebuah rancangan televisyen hari ini bagi menjawab persoalan dan dakwaan yang diberikan oleh orang ramai.
“Ingin saya jelaskan, sebelum kahwin saya seorang teruna dan bujang.
“Boleh dikatakan bujang terlajak, umur 38 baru dapat bidadari syurga yang diizinkan Allah untuk dijadikan pasangan suami dan isteri,” katanya.
Sementara itu, Mahadi juga berharap orang ramai sentiasa mendoakan kebahagiaan mereka agar kekal hingga ke Jannah. – K! ONLINE


Manusia akan buta jika mengembara ke planet lain
Oleh KOSMO!

7 Januari 2022, 5:00 pm
RALEIGH, CAROLINA UTARA –  Sekumpulan penyelidik mendapati manusia boleh menjadi buta dengan cepat sekiranya mereka mengembara ke planet lain, lapor akhbar Daily Star semalam.
Menurut laporan pakar-pakar sebelum ini, semakin ramai angkasawan yang pulang  ke Bumi mengadu mereka memerlukan kacamata untuk melihat.
Penyelidik kini menyiasat kesan daya graviti terhadap penglihatan dan bimbang penghijrahan manusia ke angkasa lepas akan menjadikan penglihatan mereka kabur.
Saintis-saintis mengkaji keadaan itu yang dinamakan Sindrom Neuro-Okular Berkaitan Penerokaan Angkasa Lepas (SANS),  dengan membandingkan imbasan otak sebelum dan selepas misi ke angkasa lepas.
Saintis-saintis tersebut mendakwa, semakin lama angkasawan berada di angkasa, semakin banyak mereka mengadu tentang masalah penglihatan yang kabur sekembalinya ke Bumi.
“Angkasawan telah membawa bersama cermin mata tambahan apabila mereka pergi ke angkasa lepas.

“Hal ini kerana mereka tahu bahawa penglihatan mereka akan merosot ketika berada di angkasa lepas dan memanggilnya sebagai ‘cermin mata jangkaan angkasa,” kata seorang  penyelidik berkenaan dari Universiti Perubatan Carolina Utara, Mark Rosenberg.
Bekas Ketua Pentadbiran Aeronautik dan Angkasa Lepas Kebangsaan (NASA) sebelum ini berkata bahawa Marikh boleh didiami manusia dengan memasang medan magnet di sekeliling Planet Merah itu. – AGENSI


FAM mulakan ‘post mortem’ kegagalan Harimau Malaya
Oleh MUHAMAD ARDIE PUTRA SUHAIMI

7 Januari 2022, 5:15 pm
PERSATUAN Bola Sepak Malaysia (FAM) memulakan langkah ‘bedah siasat’ dengan menubuhkan Badan Siasatan Bebas Pasukan Harimau Malaya susulan prestasi hambar pada kempen Piala AFF 2020 di Singapura bulan lalu.
Presiden FAM, Datuk Hamidin Mohd. Amin berkata, badan siasatan bebas itu akan diketuai bekas Ketua Polis Kuala Lumpur, Datuk Dell Akbar Khan yang bakal melantik beberapa individu lagi dalam masa terdekat.
“FAM melantik Dell Akbar yang juga bekas pemain skuad kebangsaan untuk mengetuai badan siasatan bebas ini. Beliau diberi mandat untuk melantik beberapa individu lain bagi melakukan bedah siasat.
“Mereka yang terbabit sudah pasti yang pernah memegang jawatan dalam bola sepak termasuk bekas pemain serta jurulatih tetapi tidak memegang sebarang jawatan di FAM ketika ini.
“Hasil bedah siasat daripada Badan Siasatan Bebas Pasukan Harimau Malaya ini seterusnya akan dibentangkan oleh Dell Akbar bersama langkah-langkah penambahbaikan kepada Jawatankuasa Pengurusan Pasukan Kebangsaan FAM untuk dibincangkan,” katanya dalam satu kenyataan hari ini.
Sebagai rekod, FAM sebelum ini meletakkan sasaran petunjuk indeks prestasi (KPI) kepada skuad Harimau Malaya sekurang-kurangnya mengulangi pencapaian 2018 dengan melangkah ke pentas final Piala AFF 2020.

Namun, skuad yang dikendalikan Tan Cheng Hoe gagal menepati KPI yang ditetapkan apabila tersingkir daripada peringkat kumpulan termasuk tewas memalukan kepada dua seteru tradisi, Vietnam dan Indonesia.
Susulan itu, Cheng Hoe mengambil keputusan ‘gentleman‘ dengan meletakkan jawatan berkuat kuasa serta merta awal minggu ini meskipun kontraknya masih berbaki setahun. – K! ONLINE


Ilmu kepimpinan bantu urus bisnes tudung
Oleh KOSMO!

7 Januari 2022, 4:48 pm
SIAPA sangka, siapa menduga. Itu ungkapan paling tepat digambarkan buat wanita muda kelahiran Kuala Terengganu, Terengganu ini.
Memperkenalkan diri dengan nama Nurul Fatimah Mamat, wanita berusia 33 tahun ini sama sekali tidak pernah menyangka radar hidupnya berubah 360 darjah selepas tamat pengajian di universiti hampir sedekad lalu.
Katanya, sewaktu di kampus, dia sangat bergiat aktif dalam kelab kepimpinan dan minatnya begitu mendalam bagi menyahut cabaran sebagai seorang pemimpin satu hari nanti.
Walaupun mempunyai ijazah sarjana dalam bidang kewangan dan mempunyai potensi kerjaya yang lebih besar serta luas di luar sana, dia bagaimanapun sedikit tidak pernah kesal atas tindakannya tidak bekerja dalam bidang yang dipelajarinya itu.
“Kalau ikutkan, rakan-rakan seperjuangan saya sewaktu di universiti dahulu ramai yang sudah bekerjaya.
“Ada yang kerja di bank, institusi dan pusat kewangan terkemuka negara dan tidak kurang juga menjawat jawatan atasan dalam sesebuah organisasi,” katanya membuka aksara kata bersama Aura.

Menyambung cerita, Nurul Fatimah memberitahu, usai tamat pengajian, dia mula berjinak-jinak dalam perniagaan bersama seorang rakan kongsinya secara suka-suka.
KAKITANGAN dan barisan staf yang tidak pernah jemu membantu mengembangkan lagi perniagaan tudung bawal Darena.
Katanya, bermula daripada situ dia mula ‘leka’ dan menyulam minat mendalam kepada bidang perniagaan yang diceburi bersama rakannya itu.
“Kalau sebelum ini memang saya dan rakan-rakan berniaga hanya kerana suka-suka dan mahu tambah pendapatan sampingan sebagai suri rumah saja.
“Ikutkan pada waktu itu saya pun sudah berumah tangga dan sudah ada anak, jadi waktu itu agak terhad dan lebih banyak dihabiskan untuk uruskan keluarga.
“Tapi saya tidak sangka bermula daripada hanya suka-suka dan sekadar ingin mencuba, permintaan terhadap tudung yang kami jual laris dan mendapat permintaan tinggi,” katanya.
Justeru, ujar Nurul Fatimah, selepas rakan niaganya nekad untuk berhenti disebabkan komitmen besar lain, dia cuba untuk beranikan diri menguruskan perniagaan secara bersendirian.
“Nak dijadikan cerita, dek kerana sedikit pengalaman berniaga yang saya ada semasa jual tudung dan beberapa produk lain sebelum ini, saya nekad untuk tidak mahu noktahkannya setakat itu.
“Jadi perlahan demi perlahan saya susun strategi dan langkah bagi menguruskan perniagaan tudung bawal yang saya jalankan.
“Alhamdulillah, semua dipermudahkan Allah. Secara rasminya, perniagaan tudung bawal di bawah jenama Darena ini mula beroperasi Mac tahun ini dan diam tidak diam, saya sudah ada hampir 1,200 pengedar serta ejen di seluruh negara,” ujarnya.
Tambah Nurul Fatimah yang merupakan pengasas syarikat, walaupun niat hanya suka-suka dan tidak pernah fikir hingga ke tahap ini, dia sendiri perlu teruskan demi kepercayaan yang diletakkan ribuan ejen di bawahnya.
SUAMI, Muhamad Auni Mustaffa menjadi pendorong buat Nurul Fatimah untuk terus berjaya dalam perniagaan yang diasaskan.
“Jadi di sini saya mula terfikir, ada baik dan gunanya ilmu kepimpinan yang saya pelajari saat ketika di kampus sebelum ini.
“Walaupun saya tidak bekerja secara khusus dalam bidang kewangan, kini saya lakukan lebih daripada itu. Sebagai seorang ketua, saya jugalah yang berperanan mentadbir, mengurus dan memastikan operasi perniagaan berjalan lancar” tuturnya yang memberitahu Darena hingga kini mempunyai lebih daripada 150 rekaan bagi tudung bawal (printed & plain).
Benar kata orang setiap perniagaan yang diceburi pasti tidak lari daripada sebarang cabaran dan dugaan mendatang, begitu juga yang dilaluinya lebih-lebih lagi baru setahun jagung bertapak dalam pasaran.
“Kalau berniaga tudung ini kita tidak boleh lari daripada diciplak dan ditiru rekaan dari peniaga tidak bertanggungjawab lain yang jual jauh lebih murah.
“Seperkara lagi, keluar masuk ejen dan pengedar memang akan berlaku dan tinggi. Itu bukan di luar bidang kuasa kita sebagai ketua. Jadi apa yang paling penting, peranan saya untuk kuatkan pasukan sedia ada buat masa ini,” katanya seraya menoktahkan bicara. – K! ONLINE


Pembalakan tidak boleh melebihi kuota ditetapkan – Takiyuddin
Oleh AMREE AHMAD

7 Januari 2022, 4:45 pm
PUTRAJAYA – Penebangan pokok balak di mana-mana negeri di Malaysia tidak boleh dilakukan melebihi kuota yang telah ditetapkan menerusi keputusan mesyuarat Majlis Tanah Negara (MTN).
Menteri Tenaga dan Sumber Asli, Datuk Seri Takiyuddin Hassan meluahkan rasa kehairanan apabila kerajaan Kelantan mendakwa tiada kuasa bagi menentukan kuota tersebut.
“Saya pernah berada dalam Exco Kelantan, jadi saya tahu mengenai perkara ini,” jelasnya pada sidang akhbar di kementeriannya di sini hari ini bagi pengumuman dua program baharu.
Semalam, Timbalan Menteri Besar Kelantan, Datuk Mohd. Amar Nik Abdullah mengatakan bahawa kerajaan negeri tiada kuasa dan ia dilakukan menurut Akta Perhutanan Negara 1984.
Ia susulan bencana banjir yang sering berlaku di negeri itu dan didakwa berpunca akibat daripada kegiatan pembalakan di hutan tidak dikawal langsung oleh pihak kerajaan Kelantan.
Mengulas lanjut, Takiyuddin berkata, penetapan kuota diputuskan MTN yang dipengerusikan Perdana Menteri dengan ahlinya turut terdiri dari kalangan menteri besar dan ketua menteri.

“Saya tidak pasti kenyataannya (Mohd. Amar) namun saya akan cuba menghubungi beliau untuk semak dan tanya sendiri apakah maksud sebenar hendak disampaikan itu,” jelasnya.
Secara dasar ujarnya, setiap negeri memiliki had kuota Catuan Tebangan Tahunan yang berdasarkan kriteria dan indikator bagi Pensijilan Pengurusan Hutan Malaysia sejak 2012 lagi.-K! ONLINE


Banjir Johor: Empat daerah masih terjejas
Oleh KHAIRUL MOHD. ALI

7 Januari 2022, 4:42 pm
JOHOR BAHRU – Keadaan banjir di negeri ini tidak menunjukkan banyak perkembangan apabila seramai 4,274 mangsa masih ditempatkan di 57 pusat pemindahan sementara (PPS) yang masih beroperasi setakat pukul 4 petang, hari ini.
Jumlah itu hanya berkurangan sedikit berbanding jumlah 4,346 mangsa banjir yang ditempatkan di 58 PPS seperti direkodkan pada pukul 12 tengah hari.
Pengerusi Jawatankuasa Kesihatan dan Alam Sekitar negeri, R. Vidyananthan berkata, setakat ini sebanyak empat daerah masih terjejas akibat banjir di Johor.
Katanya, daerah tersebut adalah Segamat, Muar, Tangkak dan Batu Pahat.
“Ketika ini, Segamat kekal menjadi daerah paling teruk terjejas dengan seramai 2,291 mangsa, diikuti Muar (1,115 mangsa), Tangkak (814 mangsa) dan Batu Pahat (54 mangsa).
“Sementara itu, lima PPS yang telah ditutup hari ini adalah PPS Balairaya Kampung Pudu di Segamat dan PPS Sekolah Kebangsaan (SK) Serom 8, SK Ledang, SK Simpang Lima Darat dan Sekolah Agama Simpang Lima Darat di Tangkak,” katanya dalam satu kenyataan, di sini hari ini.

Tambah Vidyananthan, terdapat empat sungai yang masih menunjukkan paras bacaan bahaya iaitu di Buloh Kasap, Segamat; Kampung Olak Sepam dan Panchor, Muar serta di Kampung Labong, Mersing.-K! ONLINE


Galeri Darurat Bukit Kepong ditenggelami banjir
Oleh FARAHWAHIDA AHMAD

7 Januari 2022, 4:40 pm
MUAR – Galeri Darurat Bukit Kepong di sini yang menjadi antara mercu tanda bersejarah di Bukit Kepong turut terkesan akibat banjir di daerah ini.
Kedudukannya yang terletak dipinggir Sungai Muar menjadikan galeri ini digenangi air sejak beberapa hari yang lalu.
Pengarah Muzium Kepolisan, Superintendan Selamat Sainayune berkata, barang pameran tidak terjejas kerana berada di aras dua dan tiga bangunan galeri terbabit.
“Hanya dua buah kereta perisai dan sebuah bot yang terletak di luar bangunan terkesan dengan banjir. Bahagian bawah galeri masih digenangi air sedalam dua meter,” katanya ketika dihubungi semalam.
Di samping itu, replika rumah kayu Galeri Darurat Bukit Kepong yang dipamerkan sejak 23 Februari 2021 di hadapan bangunan turut selamat.
Tindakan memantau serta menyelamatkan barang pameran telah dilakukan terlebih awal bagi mengelakkan sebagai kerosakan harta benda.

Sementara itu, Penghulu Mukim Bukit Kepong, Norhisham [email protected] berkata, kebanyakan kawasan kampung dinaiki air berpunca dari Sungai Muar yang melimpah.
“Banjir termenung masih menenggelamkan beberapa jalan dan kediaman penduduk dibeberapa kawasan yang rendah,” tambahnya.-K! ONLINE


Selisih faham dalam pub punca pemandu e-hailing maut diserang
7 Januari 2022, 4:55 pm
KUALA LUMPUR – Kegembiraan seorang pemandu e-hailing berhibur bersama teman wanita di sebuah pusat hiburan di Kepong, di sini tidak berpanjangan selepas dia mati dibelasah sekumpulan lelaki pada 28 Disember lalu.
Akibat perbuatan itu, mangsa cedera parah di kepala dan disahkan meninggal dunia semasa mendapatkan rawatan di Hospital Kuala Lumpur (HKL).
Ketua Polis Daerah Sentul, Asisten Komisioner Beh Eng Lai berkata, pihaknya menerima laporan daripada teman wanita mangsa yang juga warga asing berusia 40 tahun pada hari sama.
“Wanita itu mendakwa teman lelakinya diserang oleh sekumpulan lelaki tempatan semasa mereka berada dalam kereta di tempat meletak kenderaan tidak jauh dari pusat hiburan berkenaan.
“Enam lelaki membuka pintu kereta dan menarik mangsa keluar sebelum memukulnya secara bertubi-tubi sehingga parah.
“Mangsa dikejarkan ke Hospital Kuala Lumpur untuk mendapatkan rawatan dan disahkan mati pukul 10.50 pagi, dua hari kemudian,” katanya pada sidang akhbar di Ibu Pejabat Polis Daerah (IPD) Sentul, di sini hari ini.

Menurutnya, motif kejadian dipercayai berpunca daripada perselisihan faham yang berlaku antara teman wanita mangsa dengan suspek di dalam pusat hiburan hingga memaksa suspek mengekori pasangan itu hingga ke tempat meletak kenderaan.
Susulan kejadian itu, polis memberkas enam lelaki tempatan berusia 20 hingga 24 tahun dalam tempoh 24 jam pada 1 Januari lalu  di sekitar Lembah Klang, Johor dan Perak. Kes disiasat mengikut Seksyen 302 Kanun Keseksaan. – K! ONLINE


RM108.15 juta peruntukan pasca banjir Sabah
Oleh IVAN AMIRUL

8 Januari 2022, 7:57 pm
KOTA MARUDU – Kerajaan menganggarkan sejumlah RM108.15 juta peruntukan bagi pasca banjir termasuk Bantuan Wang Ihsan (BWI) bagi memulihkan kerosakan akibat bencana itu baru-baru ini di beberapa daerah di Sabah.
Perdana Menteri, Datuk Seri Ismail Sabri Yaakob berkata, dianggarkan sebanyak RM90.86 juta membabitkan pembaikan infrastruktur selain baik pulih rumah (RM7.81 juta) dan bantuan barang keperluan asas (RM3.67 juta).
“Selebihnya membabitkan BWI sebanyak RM1.19 juta, pembaikan kecil rumah (RM2.74 juta), bina baharu rumah (RM1.17 juta), baucar diskaun peralatan dan rebat elektrik (RM643,000) dan baucar diskaun pembaikan kenderaan (RM31,000).
“Bagi pembaikan infrastruktur, senarai yang diberikan akan disemak sama ada oleh Jabatan Kerja Raya (JKR) atau Kementerian Pembangunan Luar Bandar (KPLB) mengikut jenis infrastruktur.
“Sekarang ini kita baru dapat senarai ini dan ia akan disemak oleh pihak JKR seperti jalan raya, jambatan gantung, sama ada JKR ataupun KPLB, jadi begitu juga berkaitan rumah dan sebagainya. Beberapa jabatan terbabit, insyaAllah kita akan segerakan.
“Arahan saya perlu disegerakan semua bukan sahaja pemberian BWI dan yang lain, tetapi infrastruktur juga perlu disegerakan kerana mereka yang terbabit dengan banjir mengalami kesusahan dan kita tak mahu menambah kesusahan mereka apabila infrastruktur dikawasan masing-masing juga terjejas dan rosak.

“Ini boleh menganggu mungkin dari segi aktiviti ekonomi mereka, jadi kalau boleh kita segerakan,” katanya pada sidang akhbar selepas menyampaikan bantuan kepada mangsa banjir di Dewan Komuniti Kota Marudu, dekat sini hari ini. -K! ONLINE


Jangkitan baharu Covid-19 melebihi kes sembuh
Oleh SITI A'ISYAH SUKAIMI

8 Januari 2022, 8:14 pm
PUTRAJAYA – Sebanyak 3,161 kes sembuh dilaporkan hari ini, menjadikan jumlah kumulatif kes sembuh daripada Covid-19 sebanyak 2,711,900 kes.
Ketua Pengarah Kesihatan, Tan Sri Dr. Noor Hisham Abdullah berkata, jangkitan harian pula mencatatkan sebanyak 3,251 kes termasuk 299 kes import, dengan jumlah keseluruhan kes positif Covid-19 2,783,331 kes.
“Daripada jumlah kes hari ini, 58 kes (1.8 peratus) adalah kategori tiga, empat dan lima serta 3,193 kes (98.2 peratus) kategori satu dan dua.
“Terdapat dua kluster baharu dikenal pasti hari ini dengan jumlah kluster tamat sebanyak 5,982 kluster serta 176 kluster aktif dilaporkan,” katanya dalam satu kenyataan di sini hari ini.
Ujarnya lagi, sebanyak 243 kes sedang dirawat di Unit Rawatan Rapi dan 113 kes memerlukan bantuan pernafasan. -K! ONLINE


Shahir Zawawi juara pertama Hijrahkan Laguku
Oleh MOHAMMAD SHAHEMY AZMI

8 Januari 2022, 11:42 pm
PETALING JAYA – Pentas akhir program realiti Hijrahkan Laguku menyaksikan penyanyi Shahir Zawawi menjuarai pertandingan tersebut sekali gus membawa pulang wang tunai berjumlah RM100,000.
Kemenangan Shahir yang juga merupakan bekas Juara program Akademi Fantasia musim kelapan (AF8) itu telah mengetepikan tiga finalis lain iaitu Datuk Nash, Mark Adam dan Iwan Syahman yang berkongsi kedudukan naib juara sekali gus membawa pulang wang tunai berjumlah RM20,000.
Ketika pertandingan, Shahir membawakan dua buah lagu iaitu Madahku yang diubah daripada lagu asal Madah Berhelah oleh penyanyi Ziana Zain untuk segmen solo, manakala lagu duet bersama Datuk Nash pula lagu berrjudul Perjalanan Jiwa yang diubah daripada lagu asal Kamelia dendangan kumpulan Sweet Charity.
Bekas penyanyi dangdut Iwan Syahman pada malam pertandingan akhir yang berlangsung di Studio TV AlHijrah itu turut diumumkan sebagai pemenang kategori Sawa’ Assabil dengan membawa pulang wang tunai berjumlah RM3,000.
Kemenangan itu diberikan kepada Iwan atas usahanya ‘menghijrahkan’ lebih daripada 30 buah lagu popular ke jalan Allah SWT.
Dihoskan oleh pengacara Faizal Ismail atau FBI dan Bell Ngasri, malam akhir Hijrahkan Laguku yang disiarkan secara langsung di TV AlHijrah telah diadili 80 peratus oleh juri tetap iaitu komposer Fauzi Marzuki dan ustaz Hazamin (Inteam). Manakala juri jemputan pula adalah Ustaz Don Daniyal Don Biyajid.

Manakala baki lagi 20 peratus markah ditentukan oleh undian daripada penonton.
Cabaran yang bermula pada 20 November lalu menyaksikan peserta yang sudah berhijrah menggubah senikata seleksi dendangan popular kepada lagu dakwah bagi mencapai matlamat berkongsi pengisian bermanfaat.
Terdahulu pertandingan yang berjalan selama lapan minggu itu turut disertai oleh empat penyanyi lain iaitu Pengeran Adam, Zaf VE, Zack Kool dan Rahmad Mega. – K! ONLINE


16 ladang babi komersial di Melaka dijangkiti ASF
Oleh MOHD. HUSNI MOHD. NOOR

8 Januari 2022, 8:05 pm
PUTRAJAYA – Jabatan Perkhidmatan Veterinar (DVS) Malaysia mengesahkan penyakit Demam Babi Afrika (ASF) telah menjangkiti 16 ladang babi komersial di Paya Mengkuang di Masjid Tanah, Melaka.
Ketua Pengarahnya Datuk Dr. Norlizan Mohd. Noor berkata, bagi mengawal dan mencegah rebakan penyakit itu, pihaknya menguatkuasakan ‘stamping out policy’ menerusi pemusnahan babi ladang yang telah disahkan positif ASF.
Beliau berkata, pemusnahan babi menggunakan kaedah gas CO2 (high concentration) berasaskan garis panduan Kod Amalan Kebajikan Haiwan-Pengurusan Pelupusan Haiwan, sebelum ditanam secara sempurna.
“Sehingga semalam, sejumlah 1,864 ekor ternakan babi dari ladang yang disahkan positif ASF di kawasan Paya Mengkuang telah berjaya dimusnahkan.
“Aktiviti pemantauan, pemeriksaan klinikal dan persampelan semua ladang ternakan babi di Paya Mengkuang terus aktif dijalankan bagi mengesan jangkitan penyakit ASF di semua 35 ladang babi di kawasan tersebut.
“Aktiviti pemantauan dan pemeriksaan juga diaktifkan melibatkan semua ladang-ladang penternakan babi di seluruh negara,” katanya menerusi satu kenyataan di sini, hari ini.

Katanya, penternak dan orang awam diminta segera melaporkan sebarang kematian melibatkan babi hutan, babi kampung atau babi komersil bagi memudahkan kawalan dan pemantauan.
Norlizan berkata, aduan boleh dibuat kepada Pejabat Perkhidmatan Veterinar Daerah (PPVD) atau Pejabat Perkhidmatan Veterinar Negeri yang berdekatan atau menerusi hotline Bilik Pengurusan Krisis Penyakit, Ibu Pejabat Perkhidmatan Veterinar Putrajaya (03-88702041). -K! ONLINE


43 kes penyakit berjangkit libatkan mangsa banjir
Oleh SITI A'ISYAH SUKAIMI

8 Januari 2022, 8:20 pm
PUTRAJAYA – Satu lagi kes baharu Covid-19 melibatkan mangsa banjir direkodkan hari ini, menjadikan jumlah keseluruhan sebanyak 466 kes.
Ketua Pengarah Kesihatan, Tan Sri Dr. Noor Hisham Abdullah berkata, bagi kes positif Covid-19 di pusat pemindahan sementara (PPS) kekal dengan 15 kes serta tiada kes baharu dilaporkan.
Menurutnya, jumlah kluster Covid-19 di PPS juga masih sama iaitu satu kluster berikutan tiada pertambahan dilaporkan.
“Bagi kes penyakit berjangkit melibatkan mangsa banjir, sebanyak 43 kes dilaporkan hari ini menjadikan jumlah kumulatif sebanyak 2,402 kes.
“Ia melibatkan jangkitan saluran pernafasan akut (35 kes), penyakit kulit (satu kes) dan acute gastroenteritis (tujuh kes),” katanya dalam satu kenyataan di sini hari ini.
Ujarnya lagi, sebanyak 58 PPS masih beroperasi di Johor (49), Pahang (enam) dan Melaka (tiga) melibatkan seramai 4,467 mangsa terjejas akibat banjir. -K! ONLINE


Siasatan kontroversi Azam Baki dijamin ikut perundangan
Oleh AMREE AHMAD

8 Januari 2022, 8:33 pm
PUTRAJAYA – Proses penyiasatan rapi berhubung kontroversi melibatkan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki tetap mengikut lunas perundangan negara.
Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar berkata, kes berkenaan sebenarnya sedang diteliti oleh dua pihak secara serentak iaitu Suruhanjaya Sekuriti (SC) dan Polis Diraja Malaysia (PDRM) sendiri.
“Pandangan yang bebas daripada panel Lembaga Penasihat Pencegahan Rasuah (LPPR) yang dianggotai enam panel berkecuali turut diambil kira dalam penyiasatan,” katanya menerusi satu kenyataan di sini hari ini.
Isu Azam menjadi panas susulan pengakuan secara terbuka mempunyai kepentingan saham dalam akaun atas nama dirinya yang didakwa konon digunakan pula oleh adiknya sendiri.
Kontroversi itu bertambah buruk apabila semua anggota LPPR tampil menafikan penjelasan Pengerusinya, Tan Sri Abu Zahar Ujang dan menyifatkan ia hanya pendapat peribadi beliau yang kemudiannya menyaksikan pelbagai pihak termasuk pemimpin parti politik menggesa Azam ‘berehat’ atau meletak jawatan kerana skandal saham tersebut menghakis keyakinan rakyat terhadap SPRM.
Mengulas lanjut, Wan Junaidi mengingatkan semua pihak bahawa kes itu masih dalam proses siasatan dan beliau akan memutuskan tindakan yang selanjutnya setelah penyiasatan selesai.

“Saya memang sedar terdapat banyak permintaan untuk dikenakan segera tindakan tegas ke atas Azam namun urusan penyiasatan oleh SC dan PDRM pun belum habis lagi,” tegasnya.
Beliau meminta semua pihak agar bertenang kerana kerajaan berusaha sehabis baik bagi menangani perkara berkenaan. -K! ONLINE


Petani pakaikan cermin mata realiti maya pada lembu
Oleh KOSMO!

8 Januari 2022, 8:30 pm
ISTANBUL – Seorang petani di Turki telah memakaikan kaca mata realiti maya pada  lembunya peliharaannya supaya haiwan itu berasa seperti berada di kawasan terbuka, lapor laman berita Lad Bible semalam.
Izzet Kocak dari Aksaray terpaksa membawa masuk lembu-lembunya ke dalam kandang akibat cuaca sejuk, namun masih mahukan haiwan itu menganggap ia sedang bermain di atas padang rumput hijau yang segar.
Menurutnya, selepas memakaikan haiwan peliharaannya dengan cermin mata realiti maya itu, lembu-lembunya semakin gembira dan menghasilkan lebih banyak susu.
Lelaki itu terkenal kerana menggunakan kaedah luar biasa bagi menjadikan haiwan peliharaannya  semakin gembira dan lebih produktif.
Dia sebelum ini  memasang muzik klasik untuk 180 ekor haiwan peliharannya bagi meningkatkan mood, malah bercadang untuk membeli lebih banyak cermin mata itu bagi kegunaan lembu-lembunya.
“Lembu-lembu itu melihat padang rumput hijau dan ia memberikan rangsangan emosi, menjadikan mereka kurang tertekan,” katanya.

Alat itu dibangunkan bersama oleh doktor haiwan dan pada mulanya diuji di sebuah ladang ternakan di Moscow.
Menurut Kementerian Pertanian dan Makanan di Moscow, hasil kajian mendapati ia ‘mengurangkan kebimbangan dan meningkatkan emosi kawanan lembu. – AGENSI


Kerajaan tak campur tangan dalam kes Azam Baki – Perdana Menteri
Oleh IVAN AMIRUL

8 Januari 2022, 7:48 pm
KOTA MARUDU – Perdana Menteri, Datuk Seri Ismail Sabri Yaakob menegaskan kerajaan kekal dengan keputusan untuk tidak campur tangan dalam kes yang membabitkan Ketua Suruhanjaya Pencegahan Rasuah Malaysia (SPRM), Tan Sri Azam Baki.
Ismail menyatakan hal ini disebabkan ia bertentangan dengan tujuan penubuhan SPRM sebagai sebuah badan bebas yang tiada campur tangan kerajaan khususnya Perdana Menteri.
“Semua harus memahami perkara itu dan konsisten dalam memastikan SPRM kekal sebagai badan bebas yang tiada campur tangan termasuklah oleh Perdana Menteri dan kerajaan.
“SPRM asalnya adalah Badan Pencegah Rasuah (BPR) di bawah Jabatan Perdana Menteri (JPM) tetapi ramai tidak setuju dan minta ia dijadikan sebuah badan bebas.
“Ia bertujuan supaya tiada campur tangan secara langsung daripada kerajaan khususnya Perdana Menteri, disebabkan ia ditubuhkan SPRM.
“Sekarang mereka mahu saya campur tangan tetapi saya berharap kita konsisten dengan apa yang dilakukan,” katanya pada sidang akhbar selepas menyerahkan bantuan kepada mangsa banjir di Dewan Komuniti Kota Marudu, dekat sini.

Beliau berkata demikian ketika diminta mengulas mengenai gesaan Pakatan Harapan (PH) yang meminta satu badan bebas menyiasat kes berkaitan pemilikan saham dalam syarikat Bursa Malaysia oleh Azam selain menggesa beliau direhatkan.
Mengulas lanjut, Ismail Sabri menjelaskan, tindakan sewajarnya tetap akan diambil berhubung kes yang dikaitkan dengan Azam mengikut peruntukan yang ditetapkan oleh SPRM.
“Gambaran diberi seolah-oleh kerajaan berdiam diri. Itu salah kerana tindakan telah dilakukan mengikut tatacaranya sendiri selaku sebuah badan bebas,” ujarnya. -K! ONLINE


Individu menang Ford Mustang, Ducati orang berbeza
Oleh MOHD SHARKAWI LONDING

8 Januari 2022, 9:43 pm
MUAR – Pemuda yang memenangi kereta sport jenis Ford Mustang Ecoboost model 2016 dalam cabutan bertuah ketika menyertai pertandingan memancing di Tasik Darul Aman, Jitra, Kedah menafikan bahawa individu yang memenangi motosikal berkuasa tinggi adalah dirinya.
Muhammad Amerrul Hakimi Mohd. Suhaili, 24, berkata, dia tidak mengenali individu yang membawa pulang Ducati Panigale 1199 dalam acara sama pada tahun 2017.
“Saya tidak mengenali individu tersebut, kenapa tuduh dan viralkan benda yang tidak betul tanpa usul periksa terlebih dahulu.
“Kepada yang kata saya ada kroni, pakai ‘kable’, orang dalam la apa semua itu, boleh tengok semula kat laman Joran Bukit Merah Laketown.
“Dekat situ ada buat ‘live’ dan tunjuk macam mana telusnya cara mereka buat cabutan bersaksikan orang ramai di sekeliling,” jelasnya ketika dihubungi di sini hari ini.
Muhammad Amerrul memberitahu, kereta mewah itu telah diserahkan kepada bapanya, Mohd. Suhaili Ramli sebagai hadiah hari lahir.

Katanya, terpulang kepada bapanya sama ada mahu menjual atau sebaliknya.
Terdahulu, pada 28 Disember lalu, pemuda kelahiran Muar itu menjadi tular apabila memenangi hadiah utama kereta sport mewah yang bernilai antara RM250,000 hingga RM270,000 itu.
“Pada asalnya, niat saya nak ke sana memang saja-saja. Tak berharap sangat untuk menang tapi ada lah niat juga kalau dapat kereta itu, nak bagi ayah sempena ‘birthday’ dia pada 28 Disember baru ni.
“Saya beli tiket ke tempat memancing itu pada tarikh yang sama hari jadi ayah pada 28 Disember 2021 dan daftar dalam Group Team Lanun Johor,” katanya. -K! ONLINE


Wanita lebih rela menderita kerana utamakan fesyen
Oleh KOSMO!

8 Januari 2022, 8:00 pm
WASHINGTON – Satu kajian di Amerika Syarikat (AS) mendapati wanita adalah 12 kali lebih berkemungkinan menderita kerana mementingkan fesyen berbanding lelaki, lapor laman berita Mail Online semalam.
Penemuan itu diterbitkan menerusi jurnal Sex Roles di AS.
Menerusi kajian tersebut, golongan wanita didapati 12 kali ganda lebih berkemungkinan memakai kasut tidak selesa kerana pengaruh fesyen berbanding lelaki.
Wanita juga lebih rela memakai pakaian yang meninggalkan kesan pada kulit sehingga membuatkan mereka hilang tumpuan dan menghalang daripada menarik nafas panjang akibat mementingkan fesyen.
Kajian sama turut mendapati bahawa wanita juga berkemungkinan akan memakai pakaian yang mengganggu rutin mereka kerana memerlukan pemantauan dan penyesuaian berterusan sepanjang hari.
“Saya fikir ada baik dan buruknya tentang ini. Memakai pakaian tidak selesa kadang-kala membuatkan seorang wanita dilihat lebih menarik, profesional dan berkuasa,’’ jelas penulis kajian tersebut, Renee Engeln yang merupakan seorang profesor psikologi di Universiti Northwestern Universiti,  AS.

“Ia membantu untuk dilihat sedemikian di tempat kerja. Tetapi jika pakaian anda membataskan keupayaan untuk bergerak, bernafas atau fokus, itu adalah pengorbanan yang tinggi hanya untuk dilihat lebih menarik,’’ tambah beliau. – Agensi


Ibu maut, MPV dipandu anak tak lepas memotong
Oleh BAHRUDDIN HATTA

8 Januari 2022, 6:21 pm
KUALA KRAI – Seorang warga emas maut selepas kenderaan pelbagai guna (MPV) yang dipandu anaknya bertembung dengan sebuah kereta di kilometer 106.1, Jalan Kota Bharu-Gua Musang dekat Sungai Sam, di sini hari ini.
Dalam kejadian kira-kira pukul 6.15 pagi itu, mangsa, Eshah Ismail, 70, yang mengalami kecederaan pada bahagian kepala meninggal dunia di lokasi kejadian.
Ketua Polis Daerah Kuala Krai, Superintendan Suzaimi Mohamed berkata, siasatan awal mendapati, mangsa menaiki sebuah MPV jenis Naza Ria yang dipandu oleh anaknya bersama lima ahli keluarga yang lain sedang dalam perjalanan dari Gua Musang menghala Kota Bharu.
Menurutnya, apabila tiba di lokasi kejadian, MPV tersebut dipercayai cuba memotong sebuah kereta yang berada di hadapan kenderaannya.
“Bagaimanapun, MPV berkenaan dipercayai gagal memotong kereta tersebut sebelum bertembung dengan sebuah kereta jenis Proton Suprima yang dinaiki tiga beranak.
“Insiden itu menyebabkan pemandu dan penumpang kedua-dua buah kenderaan cedera manakala mangsa disahkan meninggal dunia di lokasi kejadian akibat terhantuk di dalam MPV berkenaan,” katanya ketika dihubungi Kosmo! hari ini.

Menurut beliau, pemandu dan penumpang kedua-dua kenderaan dikejarkan ke Hospital Sultan Ismail Petra untuk rawatan lanjut.
“Berdasarkan siasatan, kemalangan berlaku disebabkan kecuaian pemandu MPV itu ketika cuba memotong kenderaan lain sehingga menyebabkan kematian,” katanya. -K! ONLINE


Raja Bomoh hargai rakyat Malaysia yang buatnya terkenal
Oleh KOSMO!

8 Januari 2022, 7:19 pm
PETALING JAYA – Raja Bomoh atau Ibrahim Mat Zin mengucapkan terima kasih kepada seluruh rakyat Malaysia atas sokongan kepada beliau selepas dibebaskan oleh Bahagian Penguatkuasa Jabatan Agama Islam Perak (JAIPk) bagi memberi keterangan berhubung ritual tolak banjir yang dilakukan di Dataran JPS, Teluk Intan pada 4 Januari lalu.
Menerusi siaran langsung diplatform media sosialnya, beliau berasa gembira dengan segala sokongan malah cacian yang diterima oleh beliau selepas upacara ritualnya menjadi tular telah menaikkan namanya sehingga menjadi terkenal sekarang.
“Saya ucapkan terima kasih kepada seluruh penyokong saya yang mendoakan kesejahteraan saya, termasuk juga yang mencaci sehingga banyak jumlah tanda suka disetiap video saya.
“Termasuk juga pihak Jabatan Agama Islam Perak yang memberi peluang dan layanan kepada saya serta tidak berkasar sepanjang saya disoal siasat yang mengganggap seperti bapa mereka,” katanya.
Perkongsian beliau itu mendapat pelbagai reaksi daripada pengguna platform media sosial yang rata-rata meminta untuk mengambil iktibar supaya tidak mengulangi perbuatannya yang lepas dan membawa contoh yang baik kepada generasi muda.
“Sepatutnya menjadi contoh yang baik untuk generasi muda. Bila nak buat sesuatu seperti ritual itu sila rujuk dulu dengan Jabatan Agama Islam Negeri Perak,” kata Mohd. Nizam.

“Harap atuk mengambil pengajaran selepas dikritik hebat dan jangan lagi ulangi perbuatan lepas,” jelas Man Sarip pula.
“Jangan buat lagi upacara ritual yang pelik-pelik Tok. Boleh merosakkan akidah umat Islam,” tulis Ramona Zarina. – K! ONLINE


Kad kahwin sudah diedar, calon suami curang dengan rakan sekerja
Oleh KOSMO!

8 Januari 2022, 7:30 pm
JAKARTA – Satu video yang menunjukkan seorang bakal pengantin perempuan yang menangkap calon suaminya berlaku curang dengan wanita lain menjadi tular di media sosial Indonesia, lapor laman berita Merdeka.com semalam.
Menurut akaun Instagram @memomedsos, kejadian itu berlaku di Balikpapan, Kalimantan Timur.
Wanita tersebut dikatakan sudah lama curiga dengan sikap bakal suaminya dan mengambil keputusan untuk mengekori kereta lelaki itu. Dia kemudian melihat si kekasih keluar bersama seorang wanita lain.
“Saya mengekori keretanya dan ternyata dia bersama dengan seorang wanita lain,
“Saya sudah lama berasa curiga dengannya kerana dia sering berkata bahawa wanita itu hanya rakan sepejabatnya,” demikian kenyataan dimuat naik wanita itu pada video tersebut.
Lebih menyedihkan, kad undangan perkahwinan mereka juga sudah diedarkan.

Netizen yang menonton video tersebut kemudiannya meninggalkan pelbagai komen.
“Sepatutnya anda tidak perlu menyerang dia, cukup sekadar merakam perbuatannya dan tinggalkan sahaja lelaki itu, ia lebih menyakitkan,” komen seorang netizen.
“Menari di atas penderitaan orang lain itu termasuk dalam tarian daerah mana ya?,” komen netizen lain. – AGENSI


Tinggal produk kosmetik atas tebing sebelum lari
Oleh YATIMIN ABDULLAH

8 Januari 2022, 7:38 pm
RANTAU PANJANG – Sekumpulan lelaki tidak sempat membawa lari produk kosmetik yang diseludup dari negara jiran selepas kegiatan mereka dihidu oleh Batalion 7 Pasukan Gerakan Am (PGA) di pangkalan haram Kak Mah, di sini hari ini.
Dalam serbuan pada pukul 8 pagi itu, kesemua lelaki berkenaan melarikan diri dengan menaiki perahu sebelum menyeberangi Sungai Golok untuk meloloskan diri.
Pegawai Pemerintah Batalion 7 PGA, Superintendan Azhari Nusi berkata, semasa melakukan rondaaan di sekitar pangkalan haram itu, anggota PGA telah melihat beberapa lelaki sedang memunggah kotak dari sebuah perahu ke atas tebing sungai.
Menurutnya, anggota PGA terus menghampiri lokasi tersebut, namun kesemua lelaki terus menaiki perahu sebelum melarikan diri ke negara jiran.
“Pemeriksaan di kawasan itu menjumpai kotak-kotak berisi pelbagai jenis produk kosmetik bernilai RM7,397 yang dipercayai diseludup ke negara ini.
“Kesemua barangan rampasan dibawa balik ke Kompeni Taktikal PGA Rantau Panjang untuk tindakan lanjut,” katanya dalam satu kenyataan di sini hari ini.

Katanya, kes disiasat mengikut Seksyen 7 (1) (a) Peraturan Kawalan Dadah Dan Kosmetik 1984. -K! ONLINE


Gadis terkejut pakaian dijahit sedondon macam boria
Oleh KOSMO!

8 Januari 2022, 6:30 pm
JAKARTA – Seorang gadis yang menghadiri sebuah majlis rasmi dengan memakai pakaian dijahit sendiri terkejut mendapati ia sedondon dengan pakaian sekumpulan wanita, lapor laman berita Suara.com semalam.
Video itu dimuat naik ke akaun TikTok bernama @hi.me.assyiffa.
Gadis itu dilihat berkeyakinan ketika menghadiri sebuah majlis dengan memakai pakaian yang dijahitnya sendiri.
Kain bercorak itu dijahit menjadi blazer dan dipakai bersama seluar berwarna hitam.
Setibanya ke majlis tersebut, dia terkejut melihat sekumpulan wanita Pembinaan Kesejahteraan Keluarga (PKK) turut memakai baju dengan corak dan kain yang serupa.
Gadis itu malah mengelak daripada berada berdekatan dengan mereka.

Netizen mula membanjiri ruangan komen.
“Duduk lah sekali dengan mereka kak,” tulis seorang netizen. – Agensi


Banjir: 118 anggota, pesara polis rugi lebih setengah juta
Oleh ISKANDAR SHAH MOHAMED

8 Januari 2022, 6:04 pm
KLANG – Seramai 118 anggota dan pesara polis menanggung kerugian lebih RM500,000 akibat terjejas banjir di seluruh negara, baru-baru ini.
Penaung Kelab Skuad 1/87, Datuk Seri Dr. Baharudin Abu berkata, anggota dan pesara polis itu merupakan ahli kelab berkenaan yang bernaung di bawah Persatuan Bekas Polis Malaysia (PBPM) di tujuh negeri dilanda banjir terutama Selangor, Pahang dan Negeri Sembilan.
“Berdasarkan maklumat, kita mendapati seramai 118 ahli termasuk anggota polis yang masih berkhidmat terjejas banjir sehingga harta benda musnah.
Baharudin.

“Lapan daripada mereka antaranya di Meru, Hulu Langat dan Gemas paling teruk terjejas dan nilai kerugian dianggarkan lebih RM500,000,” katanya ketika ditemui di sini, hari ini.
Beliau yang juga Ketua Penerangan PBPM Wilayah Persekutuan menjelaskan, pihaknya julung kali akan menyalurkan bantuan kepada semua mangsa tersebut sejak ditubuhkan pada 1987.
“Kita amat memahami nasib dialami mereka yang sememangnya agak terbeban ketika ini dan mahu memulakan kehidupan baru.

“Justeru, bantuan wang tunai selain kelengkapan dapur dan persekolahan akan disalurkan secara berperingkat kepada semua mangsa,” katanya. -K!ONLINE


Rakyat masih berharap KWSP RM10,000 diluluskan
Oleh HARRITH HISHAM

8 Januari 2022, 7:04 pm
PETALING JAYA – Orang ramai masih berharap agar kerajaan meluluskan pengeluaran wang melalui Kumpulan Wang Simpanan Pekerja (KWSP), i-Citra berjumlah RM10,000.
Ia berikutan permohonan rayuan bagi mengemaskini status pada Lembaga Hasil Dalam Negeri (LHDN) untuk menerima bantuan rata-rata dianggap sebagai beban oleh rakyat.
Melalui satu hantaran yang dimuat naik di laman Facebook Ketua Pergerakan Pemuda Umno Malaysia, Asyraf Wajdi Dusuki dilihat meminta pengguna laman sosial untuk berkongsi situasi mereka mengenai perkara tersebut.
“Siapa di sini dalam kalangan mereka sebelum ini termasuk dalam kategori T20 atau M40, namun menjadi B40 disebabkan pandemik Covid-19?
Asyraf Wajdi (kiri) mengambil kira luahan rakyat berkenaan kelulusan KWSP RM10,000.
“Pernahkah buat pemakluman atau rayuan bagi mengemaskini status terkini pada LHDN bagi melayakkan diri menerima Bantuan Prihatin Rakyat (BPR), Bantuan Khas Covid (BKC) dan Bantuan Keluarga Malaysia (BKM). Boleh kongsikan pengalaman dapat bantuan ataupun tidak?” katanya.
Hantaran tersebut telah mendapat pelbagai reaksi dan luahan orang ramai tentang pengalaman mereka bagi mendapatkan bantuan.

“Tak dapat kerana permohonan letak pelbagai syarat termasuk juga tuntutan mySalam untuk Covid-19. Dah dua kali pergi mohon untuk 16 hari kuarantin pun tak layak.
“Tak tahulah kerajaan ambil data ikut mana sebab kalau gaji tempat baru RM1,200, macam mana nak bertahan?” kata Zam Ima.
Selain itu, turut meninggalkan komen adalah seorang pengguna dikenali sebagai Kerol Izwan.
“Mohon sangat isu pengeluaran RM10,000 KWSP diluluskan sebab pencarum sangat ramai yang berharap ni,” luahnya. -K! ONLINE


Perhilitan selamatkan ungka sesat di Kuala Lumpur
Oleh AMREE AHMAD

8 Januari 2022, 6:27 pm
KUALA LUMPUR – Jabatan Perlindungan Hidupan Liar dan Taman Negara (Perhilitan) menyelamatkan seekor ungka tangan putih yang dipercayai tersesat di ibu negara selepas haiwan itu ditemui penduduk di Taman Intan Baiduri, Kepong di sini, 5 Januari lalu.
Perhilitan menerusi satu perkongsian di laman Facebook rasminya berkata, susulan maklumat diterima daripada orang awam berhubung kehadiran mamalia yang turut dikenali sebagai Lar Gibbon itu, satu operasi menyelamat telah dilancarkan oleh pasukan Perhilitan Wilayah Persekutuan.
“Operasi menyelamat itu melibatkan sekumpulan kakitangan yang dibawa khas daripada Bahagian Konservasi Hidupan Liar dan Bahagian Konservasi Ex-Situ Ibu Pejabat Perhilitan.
“Petugas Pusat Menyelamat Hidupan Liar Kebangsaan dibawah Perhilitan yang didatangkan dari Sungkai, Perak juga bergegas ke lokasi haiwan berkenaan ditemui bagi membantu dalam operasi tersebut,” katanya semalam.
Jelas Perhilitan, pemeriksaan awal mendapati ungka betina berkenaan dalam keadaan sihat dan selamat dipindahkan ke premis pusat tersebut untuk proses pemantauan yang selanjutnya.
Ungka merupakan haiwan yang dilindungi sepenuhnya oleh pihak kerajaan dibawah Akta Pemuliharaan Hidupan Liar 2010 dan jika disimpan, individu terlibat boleh didakwa di mahkamah.

Sekiranya disabitkan kesalahan, pelaku akan dikenakan hukuman denda yang tidak melebihi amaun RM200,000 ataupun dipenjara sehingga tempoh 10 tahun atau kedua-duanya sekali. -K! ONLINE


Lima setinggan jadi pusat barang lusuh terbakar
Oleh ISKANDAR SHAH MOHAMED

8 Januari 2022, 6:10 pm
KUALA SELANGOR – Lima deretan rumah setinggan yang kawasan sekitarnya dijadikan pusat pengumpulan barangan lusuh musnah dalam kebakaran di Jalan Bagan Pasir, hari ini.
Bagaimanapun, tiada kemalangan jiwa dilaporkan dalam kejadian tersebut.
Ketua Pusat Gerakan Operasi Bomba Selangor, Zulfikar Jaffar berkata, pihaknya bergegas ke lokasi kejadian sejurus menerima panggilan kecemasan pada pukul 1.20 petang.
Katanya, operasi itu disertai sepasukan 26 pegawai dan anggota bersama jentera dari Balai Bomba dan Penyelamat (BBP) Tanjong Karang, Kuala Selangor, Sekinchan serta Sungai Besar.
“Setibanya di lokasi kejadian didapati lima rumah setinggan kelas C sedang terbakar.
“Pemeriksaan mendapati semua premis berkenaan musnah terbakar sepenuhnya,” katanya dalam kenyataan hari ini.

Jelas Zulfikar, kebakaran itu berjaya dikawal pihaknya pada pukul 1.45 petang dengan punca sebenar kejadian dan kerugian masih dalam siasatan. -K !ONLINE


Penghantar barang siar detik cabaran ‘Istana Takeshi’
Oleh KOSMO!

8 Januari 2022, 7:00 pm
JAKARTA – Seorang penghantar barang memuat naik video dia terpaksa melompat pada batu bata untuk menyeberang sebuah paya kecil semasa menghantar bungkusan, lapor program berita Liputan 6 semalam.
Video itu dimuat naik ke akaun TikTok bernama @dharmatama90.
Menerusi video yang tular itu, lelaki tersebut dilihat berada di hadapan sebuah paya kecil dan menunjukkan bungkusan yang perlu dihantarnya.
Kelihatan beberapa batu bata disusun sepanjang paya kecil itu bertujuan memudahkan pengguna menyeberang untuk ke sebuah kawasan perumahan.
Lelaki itu kemudian melompat dengan berhati-hati supaya tidak terjatuh ke dalam paya kecil itu.
Kejadian dikatakan berlaku di sebuah kampung di Sidoarjo, Jawa Timur.

Netizen mula membanjiri ruangan komen.
“Macam bermain permainan dalam program Istana Takeshi pula,” tulis seorang netizen. – Agensi


Mak cik selamba jemur pakaian di pagar rumah orang
Oleh KOSMO!

8 Januari 2022, 4:51 pm
JAKARTA – Seorang wanita status ‘mak cik’ tular di media sosial kerana berani menjemur pakaian pada pagar sebuah rumah mewah, lapor laman berita Suara.com.
Video kejadian itu dimuat naik menerusi akaun TikTok @eddosyach.
Ketika kejadian, seorang wanita yang memakai ‘baju kelawar’ dilihat sedang menyidai pakaian pada pagar sebuah rumah mewah.
Sebuah ampaian penuh dengan pakaian turut diletakkan di hadapan pagar itu.
Kelihatan beberapa helai pakaian sudah siap disidai pada pagar berkenaan. Setelah selesai menjemur pakaian, dia kemudiannya berjalan mundar mandir sebelum meninggalkan tempat itu.
Netizen mula membanjiri ruangan komen.

“Kenapa jemur pakaian di pagar rumah orang. Berani betul,” tulis seorang netizen. – Agensi


Lelaki mengaku sihat selepas terima 11 suntikan vaksin Covid-19
Oleh KOSMO!

8 Januari 2022, 5:25 pm
NEW DELHI – Seorang lelaki di India dilaporkan telah menerima 11 suntikan vaksin Covid-19 dan mengaku ia membantu mengekalkan kesihatannya, lapor Mirror.co.uk semalam.
Brahmdeo Mandal, 65, mengaku menerima 11 dos vaksin di negeri Bihar. Siasatan kini sedang dijalankan untuk mengenal pasti cara dia mendapatkan suntikan tersebut.
Mandal berkata, suntikan itu membantu mengekalkan kesihatannya dan menghilangkan sakit-sakit badan tanpa sebarang kesan buruk.
Pesara posmen yang tinggal bersama keluarganya di daerah Madhepura itu dihentikan daripada mengambil suntikan ke-12 di sebuah pusat vaksin pada minggu lalu.
“Kami telah menemui bukti bahawa dia mengambil lapan suntikan dari empat tempat,’’ jelas Amarendra Pratap Shahi yang merupakan pakar bedah awam Madhepura kepada agensi berita BBC.
“Kami bingung bagaimana ini boleh berlaku. Mungkin disebabkan kegagalan portal. Kami cuba menyiasat sama ada terdapat sebarang kecuaian oleh petugas pusat vaksinasi,’’ tambahnya.

Dalam pada itu, Mandal turut dilaporkan mengambil dua suntikan vaksin dalam tempoh setengah jam pada hari yang sama.
“Satu-satunya cara ini boleh berlaku adalah apabila data vaksinasi lambat dimuat naik ke portal,’’ jelas Pakar Kesihatan Awam, Chandrakant Lahariya kepada BBC.  – Agensi


Kanak-kanak minta pengawal periksa suhu badan patungnya
Oleh KOSMO!

8 Januari 2022, 6:00 pm
JAKARTA – Satu video yang menunjukkan aksi seorang kanak-kanak perempuan meminta supaya suhu badan anak patung yang dibawanya diperiksa menjadi tular di media sosial Indonesia baru-baru ini, lapor laman berita Suara.com.
Dalam video yang dikongsi oleh pemilik akaun TikTok bernama @ikanhiiu itu, kelihatan seorang kanak-kanak perempuan berbaju hijau sedang memegang anak patung berwarna merah jambu.
Suhu badannya diperiksa oleh seorang pengawal keselamatan di sebuah premis dipercayai merupakan sebuah pusat beli-belah.
Selepas suhu badannya diperiksa, kanak-kanak itu menghulurkan patungnya kepada pengawal keselamatan di situ, meminta suhu badan anak patung tersebut turut diperiksa.
Pengawal keselamatan itu dilihat meletakkan peranti  termometer pada patung tersebut dan memeriksa suhunya.
Netizen yang menonton video tersebut terhibur dengan kerenah kanak-kanak tersebut dan meninggalkan pelbagai komen.

“Kanak-kanak itu ambil kisah tentang rakannya,” komen seorang netizen.
“Lelaki itu (pengawal keselamatan) pula hanya mengikut sahaja,” komen netizen lain. – AGENSI


Status ‘rider’ ‘dikejar anjing’ buat netizen terhibur
Oleh KOSMO!

8 Januari 2022, 4:30 pm
PETALING JAYA – Tindakan penghantar barang atau ‘rider’ memuat naik status terkini penghantaran barang ‘kurier dikejar anjing’ baru-baru ini mendapat perhatian orang ramai.
Menerusi satu ciapan di Twitter oleh seorang pengguna yang bernama @FawazAzuar, status penghantaran barang oleh seorang individu bahawa dia dikejar anjing.
“Bukan mudah kerja seorang kurier. Semoga dipermudahkan urusan pada anda semua,” katanya.
Perkongsian itu turut mendapat pelbagai reaksi pengguna media sosial yang terhibur dengan status penghantaran tersebut dan ada pengguna yang berkongsi pengalaman mereka pernah dikejar anjing semasa membuat penghantaran.
“Saya pun ada pengalaman yang sama dahulu dan minta pemandu kurier itu membuat laporan polis,” kata @smaisarahs.
“Mesti pulas minyak lagi laju ketika dikejar anjing, sebab nak cepat sampai,” ujar @nellyberry.

“Kesian pun ada, nak tergelak pun ada. Semoga abang kurier tidak digigit anjing,” tulis @Akayumebunbun. – K!ONLINE


Mayat bayi perempuan dibuang atas rumput
Oleh NOR AZIAH MAT NOH

8 Januari 2022, 5:19 pm
KUALA LUMPUR – Mayat seorang bayi perempuan dalam keadaan masih bertali pusat dan cukup sifat ditemui di Blok A Flat Danau Kota, Setapak di sini pagi tadi.
Ketua Polis Daerah Wangsa Maju, Superintendan Ashari Abu Samah berkata, pihaknya menerima panggilan daripada saksi awam berkenaan penemuan mayat bayi itu dalam keadaan lebam di kawasan rumput dan beralaskan papan (kayu).
“Siasatan awal mendapati mayat yang dijumpai dipercayai berumur sehari, jantina perempuan dan bangsa tidak pasti.
“Mayat bayi tersebut telah dibawa ke unit forensik Hospital Kuala Lumpur untuk tujuan bedah siasat,” katanya menerusi satu kenyataan hari ini.
Jelasnya, kes disiasat dibawah Seksyen 318 Kanun Keseksaan kerana menyembunyikan kelahiran dengan jalan membuang mayat dengan sulit.
Orang ramai yang mempunyai maklumat berkenaan kes ini boleh menghubungi Ibu Pejabat Polis Daerah Wangsa Maju di talian 03-92899222, Hotline Kuala Lumpur 03-21159999 atau mana-mana balai polis berhampiran. – K! ONLINE


Positif Covid-19, Ashanty sekeluarga dikecam hebat
Oleh NUR EMIRA SAIZALI

8 Januari 2022, 5:42 pm
PETALING JAYA – Sudahlah positif Covid-19, dikecam pula bawa pulang penyakit ke Indonesia.
Itu nasib yang diterima penyanyi Ashanti, 37, apabila disahkan positif Covid-19 setelah pulang daripada percutian di Turki.
“Kepada rakan-rakan media di luar sana, maaf saya harus jelaskan supaya beritanya tepat. Sebelum pulang, saya telah jalani ujian PCR sebanyak dua kali di Istanbul dan keputusan kedua-duanya negatif.
“Ketika saya sampai di Indonesiauntuk kuarantin di sebuah hotel, saya jalani ujian Real-Time ReverseTranscription-Polymerase Chain Reaction (RT-PCR) dan keputusannya positif,” katanya.
Pelantun lagu Andai Aku Bisa yang juga penghidap penyakit autoimun itu memaklumkan dia tidak mengalami gejala serius.
“Alhamdulillah, tiada sebarang gejala serius namun saya tetap mengikuti prosedur kesihatan yang ditetapkan memandangkan saya memang ada penyakit lain,” katanya lagi.

Berhubung kecaman yang diterima, isteri kepada penyanyi terkenal Anang Hermansyah itu menempelak netizen yang sewenang-wenangnya menjatuhkan hukuman ke atas mereka.
“Kepada yang mencaci, saya ucapkan terima kasih dan semoga anda diberikan kesihatan yang baik. Anda tak akan pernah tahu alasan seseorang melakukan sesuatu tetapi sangat mudah mengecam.
“Kami ke sana bukan untuk berhibur semata-mata tetapi ada urusan lain juga dan tidak mengetahui tentang kewujudan varian baharu (Omicron) sedangkan sudah ramai yang turut bercuti,” ujarnya sambil bertegas temah mengikuti setiap prosedur ditetapkan sepanjang tempoh percutian.
Tambahnya, dia juga tidak melakukan jenayah atau melarikan diri selepas disahkan positif sehingga perlu berdepan kecaman hebat daripada netizen.
“Jujur, sedih saya melihat bagaimana anda begitu mudah mencaci orang lain yang anda tak tahu, apa alasan mereka bercuti, bagaimana dan lain-lain.
“Lainlah kalau saya lari ketika disahkan positif atau secara senyap-senyap pulang ke rumah sedangkan saya hanya duduk diam di hospital supaya tidak timbul sebarang kekecohan,” jelasnya.
Menjawab segala persoalan berhubung kos kuarantin, Ashanti berkata semua kos dibayar sendiri dan bukan pihak kerajaan Indonesia seperti yang didakwa.
“Saya bukan beban negara kerana semua perbelanjaan menggunakan duit sendiri bukan duit kerajaan.
“Saya mungkin jadi beban negara jika kuarantin di pusat yang disediakan kerajaan seperti di Wisma Atlet.
“Namun, saya kini mendapatkan rawatan di hospital swasta dan mengeluarkan duit sendiri membayar semua kos,” jelasnya.
Sehingga kini beberapa ahli keluarga Ashanti dan Anang menyewa satu tingkat khas di Hotel Grand Sahid Jaya, Jakarta bagi menjalani kuarantin walaupun keputusan ujian calitan negatif.
Sebelum ini, Ashanty bersama keluarganya melancong ke Istanbul dan turut disertai keluarga menantunya, Atta Halilintar. – K! ONLINE


Kereta boleh bertukar warna seperti sumpah-sumpah
Oleh KOSMO!

8 Januari 2022, 5:30 pm
BERLIN – Syarikat pengeluar kenderaan Jerman, BMW memperkenalkan konsep inovatif pada  Pameran Elektronik Pengguna (CES),  di Las Vegas menerusi ‘kenderaan  bertukar warna’ pertama di dunia, lapor laman berita Wion News.
Kereta yang dinamakan l BMW iX Flow itu menggunakan teknologi dakwat elektronik untuk mengubah bahagian luar kereta itu kepada corak berbeza dalam warna kelabu dan putih.
“Ini adalah perubahan warna yang cekap tenaga menggunakan teknologi dakwat elektronik  E Ink.
“Oleh sebab itu, kami menggunakan bahan ini. Ia adalah  sejenis kertas tebal dan cabaran kami  adalah untuk melekatkannya pada objek tiga dimensi (3D) seperti kereta,”  kata Jurutera penyelidik BMW, Stella Clarke.
Menariknya, perubahan warna pada kereta itu boleh dikawal menerusi aplikasi telefon pintar.
Apabila isyarat elektrik dirangsang, bahan itu muncul dengan pigmen yang berbeza pada permukaan, mengakibatkan perubahan warna pada  kereta itu berlaku.

Ia boleh menghasilkan corak berjalur atau warna-warna lain.
Menurut BMW, tiada janaan kuasa yang diperlukan untuk mengekalkan warna yang dipilih pemandu.
“Kegemaran saya ialah penggunaan warna untuk mempengaruhi pantulan cahaya matahari.
“Pada hari panas dan cerah, anda boleh menukar kepada  warna putih untuk memantulkan cahaya matahari manakala pada hari yang sejuk pula, anda boleh menggunakan warna hitam untuk menyerap haba,” kata Clarke. – AGENSI


Perhilitan Perak pindahkan Yob Tawai
Oleh ASLIZA MUSA

8 Januari 2022, 4:37 pm
GERIK – Seekor gajah liar seberat 2.3 tan yang ditangkap di Ladang Felda Tawai di sini, Selasa lalu telah dipindahkan oleh Jabatan Perlindungan Hidupan Liar dan Taman Negara (Perhilitan) Perak pagi tadi.
Gajah jantan berusia 10 hingga 11 tahun itu ditangkap susulan aduan berhubung kehadiran mamalia tersebut di kawasan berkenaan pada Disember lalu.
Operasi pemindahan haiwan liar yang dinamakan Yob Tawai itu bermula pukul 9 pagi melibatkan 22 petugas termasuk dari Pusat Konservasi Gajah kebangsaan Kuala Gandah (PKGK) serta dua doktor veterinar.
Dua ekor gajah denak betina iaitu Abot dan Rambai dari PKGK digunakan bagi ‘memujuk dan menenangkan’ Yob Tawai untuk dibawa ke lokasi seterusnya.
Dalam operasi hampir lima jam itu, Yob Tawai dibawa menaiki treler khas untuk dihantar ke Taman Negeri Royal Belum dekat sini.
Sebelum ini, usaha menangkap haiwan itu berdepan kesukaran berikutan kawasan berkenaan tidak mempunyai pokok besar untuk berlindung sekiranya gajah berjaya ditangkap.

Gajah dari kumpulan Hutan Simpan Piah itu dipercayai diusir keluar daripada kumpulan gajah jantan yang dominan sebelum ditemui berkeliaran di ladang berkenaan.
Sementara itu, Pengarah Perhilitan Perak, Yusoff Shariff ketika dihubungi mengesahkan mengenai operasi pemindahan mamalia itu hari ini. – K! ONLINE


Mayat bayi perempuan ditinggal di flat
Oleh NOR AZIAH MAT NOH

8 Januari 2022, 5:06 pm
KUALA LUMPUR – Mayat bayi perempuan dalam keadaan masih bertali pusat dan cukup sifat ditemui di sebuah flat di Setapak di sini pagi tadi.
Ketua Polis Daerah Wangsa Maju, Superintendan Ashari Abu Samah berkata, pihaknya menerima panggilan daripada saksi awam mengenai penemuan mayat bayi lebam itu di kawasan rumput dan beralaskan papan kayu.
“Siasatan awal mendapati mayat yang dijumpai dipercayai berusia sehari, namun bangsanya tidak pasti. Mayat bayi itu dibawa ke Hospital Kuala Lumpur untuk dibedah siasat,” katanya dalam kenyataan hari ini.
Kes disiasat di bawah Seksyen 318 Kanun Keseksaan kerana menyembunyikan kelahiran dengan jalan membuang mayat dengan sulit.
“Orang ramai yang mempunyai maklumat diminta menghubungi Ibu Pejabat Polis Daerah Wangsa Maju di talian 03-92899222, Hotline Kuala Lumpur 03-21159999 atau mana-mana balai polis berhampiran,” ujarnya. – K! ONLINE


Tujuh negeri diramal ribut petir, hujan lebat malam ini
Oleh FITRI HAZIM

8 Januari 2022, 5:39 pm
PETALING JAYA – Penduduk di Perak, Selangor, Negeri Sembilan, Kelantan, Pahang, Sarawak dan Sabah dinasihatkan untuk terus berhati-hati dan mengambil langkah berjaga-jaga ekoran amaran ribut petir serta hujan lebat pada malam ini.
Jabatan Meteorologi (MetMalaysia) mengeluarkan amaran ribut petir berserta hujan lebat bagi tujuh negeri yang dijangka berlaku sehingga pukul 7 malam ini.
“Di Perak, kawasan yang terlibat ialah Kerian, Kuala Kangsar, Kinta, Perak Tengah, Kampar dan Hilir Perak, manakala di Selangor kawasan dijangka terlibat ialah Klang dan Kuala Langat.
“Selain itu, ramalan sama turut melibatkan kawasan Jempol dan Tampin di Negeri Sembilan manakala Jeli, Kuala Krai dan Gua Musang di Kelantan,” katanya di sini hari ini.
Dalam pada itu, beberapa kawasan di Pahang iaitu Jerantut, Maran, Kuantan dan Bera mengalami cuaca yang sama.
“Di Sabah pula, kawasan terlibat pedalaman (Sipitang, Beaufort dan Tambunan) manakala di Sarawak melibatkan kawasan Limbang (Lawas),” kata MetMalaysia.

Menurutnya lagi, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. -K! ONLINE


‘Dah ada bau-bau PKP’ – Netizen
Oleh KOSMO!

8 Januari 2022, 4:24 pm
PETALING JAYA – Peningkatan kes varian Omicron yang dilaporkan baru-baru ini melahirkan kegusaran dalam kalangan orang ramai sekiranya Perintah Kawalan Pergerakan (PKP) dilaksanakan semula.
Tinjauan Kosmo! di laman sosial mendapati rata-rata orang ramai mula meluahkan kerisauan jika terpaksa berdepan dengan sekatan penuh  seperti yang berlaku sebelum ini.
Ramai dilihat sudah pasrah dan reda jika terpaksa menyambut raya Aidilfitri di perantauan atau secara bersendirian.
“Memang tidak menyimpan harapan untuk beraya macam dahulu sebab dah dua kali beraya seorang diri, terima dengan rela hati,” luah Lyza Emyza.
“Macam biasa, tapi pelik juga kenapa masa raya mesti hendak dikenakan PKP,” ujar Nur Amira.
Omicron merupakan varian terbaharu Covid-19 yang diumumkan Organisasi Kesihatan Dunia (WHO) dan diklasifikasi sebagai variant of concern (VoC) sejak 19 November lalu.

Setakat ini, sebanyak 245 kes varian Omicron iaitu 233 kes jangkitan import dan 12 kes penularan tempatan direkodkan.-K!ONLINE


Johor pastikan sungai diselenggara
Oleh MOHAMAD FAIZAL HASHIM

8 Januari 2022, 4:04 pm
JOHOR BAHRU – Kerajaan Johor akan memastikan sungai-sungai di negeri ini sentiasa diselenggara dengan baik sebagai langkah mengelakkan berlakunya bencana banjir.
Menteri Besar, Datuk Ir. Hasni Mohammad berkata, kerajaan negeri juga akan mengkaji dan meneliti penambahbaikan serta penyelenggaraan sistem saliran di setiap daerah khususnya kawasan titik panas berlaku banjir.
Menurut beliau, tindakan penambahbaikan itu wajar dilaksanakan bagi mengelakkan lebih banyak kerugian dan perbelanjaan ditanggung akibat bencana tersebut.
“Rakan Exco Johor diingatkan supaya mencari pelan jangka panjang untuk memastikan sungai di negeri ini perlu diselenggara secara berkala. Jangan sampai sungai sudah mendap, menjadi cetek atau tersekat baru nak buat kerja selenggara,” katanya ketika berucap pada Majlis Penutup dan Penyampaian Hadiah Festival Permainan Tradisional di sini hari ini.
Mengulas lanjut, Hasni memberitahu, penambahbaikan infrastruktur serta pengurusan sistem saliran juga perlu diberikan dalam menangani masalah ini.
“Johor merupakan negeri yang maju dan kerosakan akibat banjir mungkin akan menelan kos yang besar. Justeru, pelan jangka panjang perlu diberikan tumpuan.

“Di negeri maju, bandar, pekan, kampung dan rumah-rumah dahulu tidak macam 30 tahun lalu. Berlaku banjir mungkin kerosakan RM100,000 hingga RM200,000 bagi satu kampung,” katanya.-K! ONLINE


Struktur parit Kampung Johan Setia akan diperbaiki
Oleh ABDUL RAZAK IDRIS

8 Januari 2022, 3:35 pm
KLANG – Struktur tebing parit besar di Kampung Johan Setia di sini yang rosak akan diperbaiki dalam masa terdekat bagi mengelakkan dan mengurangkan kesan limpahan air terutama ketika hujan.
Ahli Dewan Undangan Negeri (ADUN) Sungai Kandis, Mohd. Zawawi Ahmad Mughni berkata, beliau telah berbincang dengan kontraktor pembangunan Transit Aliran Ringan (LRT) 3 dan Jabatan Pengairan dan Saliran (JPS) Klang untuk mengatasi masalah yang menyebabkan banjir di kawasan tersebut.
“Sebenarnya kerosakan itu telah diatasi dengan pemasangan tiang penahan sebelum ini.
“Bagaimanapun, ekoran banyak kenderaan berat menggunakan jalan tersebut menyebabkan mendapan berlaku di sekitar tebing parit tersebut,” katanya ketika dihubungi hari ini.
Kosmo! sebelum ini, melaporkan kira-kira 2,000 penduduk Kampung Johan Setia, di sini yang masih trauma dengan musibah banjir mahu sistem perparitan dipertingkatkan di lokaliti tersebut.
Ini ekoran perparitan sedia ada tidak mampu menampung aliran air terutama ketika hujan berterusan dari Jalan Kebun dan kawasan sekitar kampung ini.

Mengulas cadangan penduduk supaya mendalamkan parit berkenaan, Mohd.Zawawi menjelaskan perkara itu sukar dilakukan berikutan kawasan tersebut adalah tanah gambut.
“Tidak sesuai untuk parit besar dan berkemungkinan akan menyebabkan tebing itu mudah rosak,” katanya. – K! ONLINE


3,251 kes Covid-19 hari ini
Oleh SITI A'ISYAH SUKAIMI

8 Januari 2022, 4:18 pm
PUTRAJAYA – Sebanyak 3,251 kes jangkitan baharu Covid-19 dilaporkan hari ini, menurun sedikit berbanding semalam iaitu sebanyak 3,381 kes.
Ketua Pengarah Kesihatan, Tan Sri Dr. Noor Hisham Abdullah berkata, angka kes yang dilaporkan hari ini menjadikan jumlah kumulatif sebanyak 2,783,331 kes. – K! ONLINE


Cedera ditetak penyamun masuk rumah
Oleh ROHANA MOHD. NAWI

8 Januari 2022, 4:13 pm
KOTA BHARU – Seorang lelaki nyaris putus pergelangan kaki kirinya selepas ditetak dengan sebilah parang oleh lelaki bertopeng dalam kejadian samun di sebuah rumah di Kampung Bunut Rendang, Pasir Puteh semalam.
Dalam kejadian pukul 2.20 petang itu, mangsa yang berusia 27 tahun turut mengalami luka di bahu dan belakang badan sebelum dibawa ke Hospital Tengku Anis, Pasir Puteh dan seterusnya dirujuk ke Hospital Raja Perempuan Zainab II.
Ketua Polis Kelantan, Datuk Shafien Mamat berkata, mangsa yang sedang tidur di dalam bilik didatangi seorang lelaki berpakaian hitam dan bersarung tangan dengan membawa parang.
“Suspek menetak mangsa sebelum mengambil barangan berharga termasuk telefon pintar. Jiran mangsa yang melihat kejadian itu turut diacukan pistol,” katanya ketika dihubungi Kosmo! hari ini.
Menurut Shafien, suspek kemudian mengarahkan jiran mangsa masuk ke rumah mangsa sebelum melelarikan diri dengan sebuah kenderaan pelbagai guna jenis Perodua Alza.
Ujarnya, jiran mangsa segera menghubungi polis sebelum rakannya membuat laporan pada hari sama.

“Kita masih menjalankan siasatan bagi mengetahui punca kejadian dan usaha mengesan suspek sedang giat dijalankan,” katanya yang memberitahu kes disiasat mengikut Seksyen 395/397 Kanun Keseksaan.-K! ONLINE


45 samseng jalanan ditahan di Kuala Terengganu
Oleh MOHD AZLI ADLAN

8 Januari 2022, 3:31 pm
KUALA TERENGGANU – Seramai 45 penunggang motosikal termasuk lima yang melakukan aksi ‘wheeie’ ditahan dalam operasi sekatan jalan raya di bandar raya ini semalam.
Operasi pada pukul 2 pagi itu menumpukan Jalan Pintasan Pulau Sekati-Manir dan Jalan Pintasan Kampung Tok Adis-Durian Burong di sini.
Ketua Polis Terengganu, Datuk Rohaimi Md. Isa berkata, kedua-dua laluan itu dikenal pasti menjadi tumpuan penunggang motosikal terutama pada hujung minggu.
“Seramai tiga lelaki dikesan menunggang secara berbahaya dengan melakukan aksi ‘wheelie’ dan meniarap di atas motosikal masing-masing di Jalan Pintasan Pulau Sekati-Manir pada pukul 2 pagi semalam.
“Dua lagi remaja berusia 15 dan 16 tahun pula ditahan atas kesalahan sama di Jalan Pintasan Kampung Tok Adis-Durian Burung pada pukul 5 petang hari sama,” katanya di sini hari ini.
Kesemua lima penunggang motosikal itu ditahan untuk membantu siasatan mengikut Seksyen 42(1) Akta Pengangkutan Jalan 1987.

Tambah beliau, seramai 40 penunggang dan pembonceng lain turut ditahan atas pelbagai kesalahan dalam operasi sama.
“Kita turut menyita 33 motosikal yang ditunggang mereka dan dibawa balik ke Bahagian Siasatan dan Penguatkuasaan Trafik Terengganu di sini,” katanya. – K! ONLINE


Hampir 50,000 tan sisa banjir telah dikeluarkan dan dilupuskan
Oleh SUBKHI SUDARJI

8 Januari 2022, 3:27 pm
PUTRAJAYA – Hampir 50,000 tan sisa banjir telah dikeluarkan dan diuruskan pelupusannya di seluruh Selangor.
Menteri Perumahan dan Kerajaan Tempatan (KPKT), Datuk Seri Reezal Merican Naina Merican berkata, bagi kawasan Shah Alam sahaja, lebih 20,000 tan sisa banjir telah diuruskan sepenuhnya.
“Saya ucapkan tahniah atas sinergi oleh Perbadanan Pengurusan Sisa Pepejal dan Pembersihan Awam (SWCorp) dan syarikat-syarikat konsesi, Kumpulan Darul Ehsan Berhad (KDEB) serta pasukan pihak berkuasa tempatan (PBT) seperti Majlis Bandaraya Shah Alam (MBSA) yang telah dapat merawat keresahan rakyat pasca banjir ini.
“Hasilnya, hampir 50,000 tan sisa banjir telah dapat dikeluarkan dan diuruskan pelupusannya di seluruh Selangor.
“Bagi kawasan Shah Alam sahaja, lebih 20,000 tan sisa banjir telah diuruskan sepenuhnya,” jelasnya selepas menyertai program Mega Pembersihan Pasca Banjir yang dianjurkan bersama oleh Kementerian Perumahan dan Kerajaan Tempatan serta Kerajaan Negeri Selangor.
Reezal berkata, program berkenaan merupakan pelengkap kepada kerja-kerja pengurusan sisa banjir yang telah pun berjalan sejak dari awal insiden banjir berlaku di kawasan ini.

Katanya, hampir 2,000 orang sukarelawan serta pekerja pembersihan berada di sekitar Sri Muda pagi tadi bagi melaksanakan pembersihan awam khususnya melibatkan saliran perparitan yang tidak dapat dicapai oleh jentera pembersihan.
“Alhamdulillah, saya juga berbangga dengan pasukan KPKT yang sentiasa berada di setiap lokasi insiden, baik daripada Jabatan Bomba dan Penyelamat, sehinggalah kepada pasukan sukarelawan MyLiveable Squad serta pasukan pembersihan, SWCorp dan juga syarikat konsesi.
“Terima kasih tidak terhingga juga kepada sukarelawan yang membantu sejak hari pertama baik dari pasukan NGO mahupun orang perseorangan yang tidak membawa sebarang jenama. Mereka ini turun atas kesungguhan untuk membantu tanpa jemu, sepanjang waktu,” ujarnya.
Tambahnya lagi, usaha di Selangor ini akan menjadi templat dalam gerak kerja pasca banjir di negeri-negeri lain.
“Saya dan pasukan KPKT akan meneruskan komitmen kami dalam memastikan rakyat yang terjejas dapat melakukan aktiviti seperti biasa. Di mana ada keresahan rakyat, KPKT datang merawat,” tegasnya.-K! ONLINE


Larry Sng jadi Presiden PBM baharu
Oleh ABDUL RAZAK IDRIS

8 Januari 2022, 3:24 pm
KLANG – Ahli Parlimen Julau, Sarawak iaitu Larry Sng Wei Shien diumumkan sebagai Presiden Parti Bangsa Malaysia (PBM) yang baharu ini.
Beliau menyandang jawatan itu hasil mesyuarat khas persidangan agung parti tersebut yang diadakan hari ini.
Larry Sng berkata, mesyuarat tersebut bagi adalah susulan arahan Pendaftar Pertubuhan (ROS) selaras perlembagaan PBM berikutan peletakan jawatan pemegang-pemegang jawatan utama.
“Mesyuarat hari ini telah dihadiri perwakilan dan pemerhati berdaftar dari seluruh negara.
“Hasil daripada pemilihan saya dipilih sebagai Presiden PBM manakala Haniza Mohamed Talha (Ahli Dewan Undangan Negeri Lembah Jaya) dipilih sebagai Timbalan,” katanya dalam kenyataan hari ini.
Parti yang diasaskan Parti Pekerja Sarawak (SWP) itu sebelum ini dipimpin Mohamad Sukri Yusri sebagai presiden, manakala Larry Sng sebagai timbalan presidennya.

Sebelum ini, media melaporkan desas-desus Ahli Parlimen Ampang, Zuraida Kamaruddin akan dilantik menjadi Presiden parti tersebut.
Mengulas lanjut, Larry Sng berkata, PBM menyatakan hasrat mendokong kepimpinan kerajaan pusat hari ini.
“Kami juga berusaha keras memastikan agenda PBM dalam mengangkat hasrat pelbagai kaum dan berbilang bangsa di Malaysia dapat dilaksanakan selepas ini,” katanya. -K! ONLINE


Kerap didatangi mimpi pelik, Ayu Damit ‘pagar rumah’
Oleh MOHAMMAD SHAHEMY AZMI

8 Januari 2022, 4:00 pm
PETALING JAYA – Gara-gara kerap diganggu mimpi-mimpi aneh, penyanyi Ayu Damit mengambil inisiatif memanggil ustaz untuk datang ke kediamannya bagi melakukan proses ‘pagar rumah’ bagi mengelak daripada berlakunya perkara-perkara yang tidak diingini.
Ayu atau nama lengkapnya Norayu Damit, 33, ketika dihubungi Kosmo! Online berkata, dia berasa bimbang terutama memikirkan tentang keselamatan keluarganya apabila mimpi yang dialaminya selama ini muncul di dunia nyata.
“Saya selalu termimpi didatangi ular hitam. Tapi bila ular hitam yang saya mimpi selama ini tiba-tiba muncul di rumah, saya jadi bimbang.
“Ramai yang nasihatkan saya untuk berubat sebab dikatakan perkara tersebut ada kaitan dengan ilmu sihir. Jadi saya telah memanggil seorang ustaz untuk datang ke rumah sebagai jalan ikhtiar melindungi saya dan juga keluarga,” katanya.
Ujar pelantun lagu Hanya Di Mercu itu lagi, ustaz yang datang ke rumah itu memberitahu memang terdapat ‘sesuatu’ di dalam kediamannya dan memintanya serta keluarga tidak ‘melayan’ benda tersebut.
“Ustaz yang datang ke rumah telah membacakan ayat-ayat Ruqyah dan ‘memagar’ kawasan rumah selama tiga malam berturut-turut.

“Selain itu saya juga dinasihati supaya memperbanyakkan amalan membaca ayat-ayat suci al-Quran di dalam rumah selain mengamalkan beberapa bacaan lain terutama ketika waktu Maghrib,” katanya.
Jelas penyanyi kelahiran Sabah itu lagi, dia pada hakikatnya malas hendak memikirkan tentang perkara tersebut (disihir) kerana telah beberapa kali mengalami pengalaman serupa sehingga membuatkannya jatuh sakit.
“Saya malas nak fikir yang bukan-bukan. Sekarang pun saya banyak habiskan masa bersama keluarga. Ditambah dengan dengan jadual kerja yang padat termasuk jadual belajar, saya cuba mengelak daripada bergaul dengan ramai orang.
“Saya tidak tahu mungkin sebelum ini saya ada terlepas cakap pada mana-mana pihak sehingga mengguris hati mereka. Saya minta maaf,” katanya.
Ujar Ayu lagi, dia tidak menolak tentang perasaan hasad dengki orang lain terhadap dirinya kerana menganggap perkara itu adalah biasa terutama sekali dalam industri seni.
“Perasaan hasad dengki itu perkara biasa. Mungkin ada pihak tidak suka saya berada dalam industri atau tak suka tengok kita senang sedikit.
“Bagi saya, saya memang tidak peduli dengan apa yang orang nak cakap, asalkan keluarga tahu apa yang saya lakukan,” ujarnya.
Terdahulu, Kosmo! Online melaporkan Ayu pernah berdepan detik cemas dan mengerikan apabila hampir dipatuk seekor ular dalam satu kejadian di kediamannya pada Disember lalu.
Ayu berkata, kejadian menyeramkan itu berlaku ketika dia hendak mengambil kuali di dapur rumahnya.
Apa yang membingungkannya, Ayu berkata, dia juga pernah bemimpi dipatuk ular beberapa hari sebelum kejadian tersebut. Malah, ular yang ditemuinya di dapur rumahnya itu mirip seperti ular yang muncul dalam mimpinya. – K! ONLINE


Ahli astronomi temui filamen sepanjang 3,900 tahun cahaya
Oleh KOSMO!

8 Januari 2022, 3:30 pm
LONDON – Ahli-ahli  astrologi menemui satu filamen hidrogen yang dikatakan sebagai struktur terbesar dalam Galaksi  Bima Sakti, lapor laman berita MailOnline semalam.
Struktur dinamakan Maggie itu merupakan filamen hidrogen besar yang memiliki panjang menyamai ukuran  3,900 tahun cahaya (satu tahun cahaya bersamaan dengan 9.44 trilion kilometer), manakala lebarnya pula adalah 130 tahun.
Filamen tersebut dipercayai terbentuk lebih 13 bilion tahun yang lalu. Struktur itu terletak sekitar 55,000 tahun cahaya dari Bumi.
Pasukan antarabangsa yang diketuai oleh ahli-ahli astronomi dari Institut Astronomi Max Planck (MPIA) mengukur struktur tersebut menggunakan satelit Gaia milik Agensi Angkasa Eropah (ESA).
Pengarang bersama kajian itu, Juan Soler telah menemui petunjuk pertama objek itu setahun yang lalu dan menamakannya Maggie sempena nama sungai terpanjang di negara asalnya Colombia. Sungai tersebut dipanggil Río Magdalena.
“Maggie sudah dikenal pasti dalam penilaian awal data, namun hanya kajian semasa membuktikan bahawa ia adalah struktur yang koheren,” kata Soler dalam satu kenyataan.

Hidrogen terbentuk sekitar 380,000 tahun selepas fenomena letupan Big Bang, manakala Galaksi Bima Sakti terbentuk kira-kira satu bilion tahun sebelumnya. Hidrogen merupakan unsur yang paling meluas di alam semesta.
Bagaimanapun, mengesan gas itu merupakan kerja yang sukar, justeru, penemuan filamen super panjang itu adalah perkara yang menarik sekali.
Pengarang pertama kajian yang diterbitkan dalam jurnal Astronomy & Astrophysics itu, Jonas Syed berkata, lokasi filamen itu menyumbang kepada kejayaan mengesannya.
“Kami masih tidak pasti bagaimana filamen ini berada di sana tetapi ia memanjang sejauh 1,600 tahun cahaya di bawah dataran Bima Sakti.
Oleh kerana itu, katanya, radiasi daripada hidrogen itu yang mempunyai panjang gelombang 20.3 sentimeter menyerlah, menjadikan filamen itu boleh dilihat. – Agensi


Nabila Razali dah boleh makan pedas, suara makin pulih
Oleh MOHAMMAD SHAHEMY AZMI

8 Januari 2022, 2:15 pm
PETALING JAYA – Penyanyi Nabila Razali lega apabila kecederaan pada tekak sehingga menjejaskan peti suara yang dialaminya sejak tahun lalu semakin pulih dan kembali normal.
Nabila atau nama lengkapnya Nur Nabila Mohd. Razali, 29, ketika dihubungi Kosmo! Online memberitahu, dia berasa sangat bersyukur apabila keadaan peti suaranya semakin baik, namun pada masa sama masih perlu menjaga kesihatan terutama soal pemakanan.
“Alhamdulillah keadaan suara makin pulih dan perlahan-lahan kembali normal. Kalau sebelum ini tekak selalu rasa tidak selesa. Nak telan air liur pun susah sebab bengkak pada tekak.
“Sekarang pun saya dah boleh makan pedas semula. Maksudnya tidak perlu hendak berpantang (makan) lagi. Tapi doktor pesan perlulah berpada-pada juga,” katanya.
Tambah penyanyi yang mesra disapa Bella itu lagi, dia juga kini mengikuti kelas vokal dan mempelajari beberapa teknik nyanyian yang boleh membantu meningkatkan stamina pada suara.
“Saya pun ada masuk kelas vokal dan mempelajari beberapa segi teknik nyanyian yang perlu diubah,” katanya.

Ketika dihubungi, Nabila turut berkongsi keadaan kakinya yang baru sahaja pulih selepas mengalami kecederaan ringan (lebam) gara-gara terjatuh sehingga menyebabkan kakinya terseliuh sewaktu membuat persembahan pada malam tahun baharu lalu.
Kata Nabila, kejadian itu terjadi sewaktu dia sedang membuat persembahan dan berjalan menuju ke pentas sambil memakai kasut tumit tinggi.
“Selepas terjatuh, saya tidak boleh menangguhkan persembahan dan perlu bersikap profesional. Balik rumah baru saya rasa sakit pada kaki dan mengalami sedikit lebam.
“Nak salahkan kasut pun, itu bukan pertama kali saya memakai kasut tersebut. Benda dah nak jadi,” katanya.
Penyanyi yang kini muncul dengan single baharu berjudul Putus itu bagaimanapun terharu apabila dia menerima banyak kiriman mesej daripada peminatnya dalam Instagram yang bimbang tentang keadaan dirinya selepas kejadian tersebut.
“Ramai yang mesej saya bertanyakan keadaan saya. Terima kasih untuk peminat yang bimbangkan saya,” katanya.
Dalam pada itu, Nabila juga sempat mendedahkan perancangan untuk tahun 2022 apabila tidak sabar untuk mengumumkan ‘sesuatu’ kepada peminatnya sebagai antara kejutan yang dirancang pada tahun ini. – K! ONLINE


5 sungai di Johor melebihi tahap bahaya
Oleh FITRI HAZIM

8 Januari 2022, 3:20 pm
PETALING JAYA – Sejumlah lima sungai di Johor merekodkan paras air melebihi tahap bahaya ekoran hujan berterusan.
Menerusi portal Info Banjir Jabatan Pengairan dan Saliran (JPS), beberapa sungai turut mencatatkan peningkatan sekali gus berisiko untuk menyebabkan banjir di kawasan berkenaan.
Lima sungai melibatkan kawasan di Muar, Mersing dan Segamat melepasi paras bahaya antaranya Sungai Pagoh di Kampung Olak Sepam, Muar menunjukkan sungai itu berada pada paras 3.40 meter dengan trend menurun serta Sungai Muar di Buloh Kasap, Segamat mencatatkan bacaan 9.78 meter melebihi tahap bahaya sebanyak 0.64 meter dengan trend menurun.
“Di Sungai Endau, di Kampung Labong, Mersing juga terus meningkat dengan bacaan 2.32 meter melebihi tahap bahaya sebanyak 0.12 meter dengan trend menurun.
“Sementara itu, turut melebihi paras bahaya melibatkan Sungai Muar di Panchor, Muar dengan bacaan 2.46 meter melebihi tahap bahaya sebanyak 0.33 meter dengan trend menurun dan Sungai Muar di Liang Batu, Muar dengan bacaan 2.74 meter,” katanya.
Oleh itu, orang ramai terutamanya yang berhampiran di kawasan dijangka banjir diminta berwaspada dan peka dengan arahan pihak berkuasa.

Menerusi portal Info Bencana Jabatan Kebajikan Masyarakat (JKM), jumlah mangsa banjir di seluruh negara mencatatkan seramai 4,400 daripada 1,241 keluarga dipindahkan ke 58 pusat pemindahan sementara (PPS) setakat pukul 3.00 petang hari ini. – K! ONLINE


Banjir: 3 negeri catat penurunan
Oleh HARRITH HISHAM

8 Januari 2022, 2:35 pm
PETALING JAYA – Jumlah mangsa banjir di Johor, Pahang dan Melaka mencatatkan penurunan seramai 4,548 orang daripada 1,279 keluarga yang ditempatkan di 65 pusat pemindahan sementara (PPS) setakat pukul 2 petang tadi.
Melalui portal Info Bencana Jabatan Kebajikan Masyarakat (JKM), negeri merekodkan mangsa tertinggi di PPS adalah Johor melibatkan 3,907 orang daripada 1,096 keluarga di 55 PPS.
“Ia melibatkan beberapa kawasan di daerah Muar, Batu Pahat, Tangkak dan Segamat.
“Di pahang, jumlah mangsa adalah seramai 272 orang daripada 84 keluarga yang ditempatkan tujuh PPS manakala di Melaka melibatkan 369 mangsa daripada 99 keluarga di tiga PPS,” katanya.
Menerusi portal Info Banjir Jabatan Pengairan dan Saliran (JPS), sejumlah lima sungai di Johor merekodkan paras air melebihi tahap bahaya ekoran hujan berterusan sekali gus berisiko untuk menyebabkan banjir di kawasan berkenaan.-K!ONLINE


Pakai emas ketika tunai umrah, Ifa Raziah sudah rujuk ustaz
Oleh NUR EMIRA SAIZALI

8 Januari 2022, 3:00 pm
PETALING JAYA – Nama selebriti versatil Ifa Raziah sekali lagi menuai perhatian ramai apabila tindakannya memakai perhiasan emas ketika menunaikan ibadah umrah baru-baru ini dikecam netizen.
Tidak berdiam diri, Ifa yang tampil mempertahankan dirinya membidas kenyataan netizen dan menganggap kecaman tersebut sebagai sesuatu yang tidak berasas.
Ujarnya menerusi sebuah hantaran video dalam saluran YouTubenya, dia juga pelik mengapa isu pemakaian perhiasan emas yang menjadi perdebatan netizen.
“Orang mengata saya pakai gelang emas di Mekah. Apa salahnya saya pakai emas sepanjang berada di sana?
“Ini rezeki Allah SWT yang beri dan saya tunjuk pada-Nya ‘inilah emas yang kau beri dan kurniakan kepada aku’. Perkara ini tak sepatutnya menjadi isu pun sebab ramai saja orang Arab di sana yang memakai perhiasan emas,” katanya.
Geram menjadi mangsa kecaman netzien, penyanyi lagu Ser…Ser…Ser…. itu turut melabel individu yang mengkritik tindakannya memakai perhiasan emas ketika beribadah sebagai kurang waras.

“Pelik dengan mental dan pemikiran segelintir rakyat Malaysia, memang tak betul dan kurang waras.
“Setakat ini, saya tak pernah lagi jadi mangsa kecurian atau penyeluk saku sepanjang beribadah di Mekah mahupun Madinah. Semuanya Allah jaga dan tidak pernah hilang walau satu sen.
“Namun, yang hilang ialah akal orang Malaysia selepas melihat saya memakai emas sepanjang berada di sana,” katanya dengan nada geram.
Tidak cukup dengan itu, bekas peserta program Gegar Vaganza musim pertama itu turut menjelaskan sudah merujuk dengan golongan agamawan mengenai hukum memakai emas ketika beribadah.
“Aku pakai beg Louis Vuitton, jam tangan jenama Rolex dan gelang emas. Semua itu Allah yang beri pada aku, kau ikut mazhab mana sampai tak boleh pakai semua itu.
“Saya juga telah merujuk kepada ustaz tentang perkara ini dan tiada satu pun hadis yang mengatakan haram bagi wanita memakai emas untuk bersolat mahupun melakukan apa-apa ibadah yang berkaitan dengan umrah atau haji.
“Malah ibadah yang dilakukan juga tidak terbatal hanya kerana memakai emas kerana yang paling penting ialah bersih, suci dan bukan datang dari sumber yang diragui,” tuturnya.
Dalam pada itu, Ifa turut menyelar sikap sesetengah individu yang suka menabur persepsi buruk terhadapnya.
“Apa masalah hidup anda? Sebab anda tiada emas dan sebab itu mula mengata saya. Janganlah dengki dengan apa yang saya ada.
“Di sana, orang arab pakai emas lagi banyak, ada yang buat tali pinggang, tiada masalah pun.
“Saya pakai emas bukan nak riak tetapi nak tunjuk pada-Nya, ini Dia yang berikan. Cuma tak mampu nak bawa banyak sebab banyak prosedur nak dilakukan,” ujarnya lagi.
Terdahulu, perkongsian beberapa keping foto milik Ifa sepanjang tempoh menunaikan ibadah umrah Disember tahun lalu mengundang rasa kurang senang netizen apabila ada yang mendakwa dia berlebihan dalam memakai perhiasan emas. – K! ONLINE


Indonesia hantar 419 jemaah tunai umrah
Oleh KOSMO!

8 Januari 2022, 2:43 pm
JAKARTA – Ketua Pengarah Pelaksanaan Umrah dan Haji Kementerian Agama, Hilman Latief mendakwa situasi Covid-19 di Indonesia berada dalam keadaan terkawal sekali gus membolehkan negara itu menghantar 419 orang jemaah umrah dari Indonesia yang berlepas ke Arab Saudi hari ini, lapor stesen penyiaran CNN Indonesia.
Beliau berkata demikian selepas kumpulan jemaah dari Asrama Haji Pondok Gede, Jakarta Timur itu berlepas ke Arab Saudi hari ini.
“Sehingga kini, situasi Covid-19 masih terkawal. Memandangkan kerajaan Arab Saudi membenarkan ibadah umrah, pemerintah Indonesia juga tidak melarangnya.
“Tugas kami adalah untuk mengurangkan kesan jangkitan dengan melaksanakan protokol yang ketat,” kata Hilman kepada pemberita.
Jelasnya, perancangan awal bagi pelepasan umrah telah ditetapkan pada 13 Disember 2021.
Namun, dengan melihat keadaan wabak Covid-19 pada penghujung tahun lalu, Kementerian Agama (Kemenag) masih menahan dan membatalkan rancangan itu.

Hilman bagaimanapun mengakui bahawa pemerintah masih bimbang dengan penularan varian Omicron di rantau Asia Barat.
Beliau menegaskan, Kemenag akan melaksanakan protokol kesihatan yang ketat, dengan salah satunya adalah pelaksanaan dasar satu pintu atau dasar umrah satu pintu bagi jemaah yang berlepas dan pulang melalui Lapangan Terbang Soekarno-Hatta.
“Kami juga akan menjalankan ujian tindak balas rantai polimerase transkripsi balikan (PCR) daripada institusi yang disyorkan.
“Jemaah juga akan dikuarantin sebaik sahaja mereka mendarat dengan jumlah hari maksimum,” kata Hilman.
Arab Saudi sebelum ini telah menarik balik larangan penerbangan dari Indonesia ke negara itu bermula 1 Disember 2021.
Ini merupakan penerbangan pertama membabitkan jemaah Indonesia selepas penerbangan umrah dari negara itu ditutup pada Februari 2021 akibat penularan Covid-19. – AGENSI


31 sekolah di Johor tidak dapat dibuka esok
Oleh MOHAMAD FAIZAL HASHIM

8 Januari 2022, 3:05 pm
JOHOR BAHRU – Sebanyak 31 buah sekolah di negeri ini tidak akan dapat menjalani sesi persekolahan penggal ketiga yang bermula esok kerana masih terkesan akibat banjir.
Pengerusi Jawatankuasa Pendidikan, Penerangan, Warisan dan Budaya negeri, Mazlan Bujang berkata, daripada jumlah itu, 23 buah sekolah dijadikan pusat pemindahan sementara (PPS) sementara selebihnya masih dinaiki air.
Katanya, PPS yang dibuka itu melibatkan masing-masing lapan buah sekolah di Segamat dan Tangkak, lima sekolah di Muar dan dua sekolah di Batu Pahat.
“Sebelum ini, sebanyak 46 buah sekolah di negeri ini dijadikan PPS bagi menempatkan mangsa banjir yang terkesan akibat banjir. Dalam keadaan banjir semakin pulih, separuh daripadanya sudah ditutup.
“Bagi sekolah yang masih dijadikan PPS, ia tidak akan beroperasi esok dan akan kekal menjadi PPS sehinggalah isu banjir ini selesai,” katanya ketika ditemui pemberita selepas Majlis Penutup dan Penyampaian Hadiah Festival Permainan Tradisional, di sini hari ini.
Sebanyak 1,184 buah sekolah di negeri ini dijadualkan menjalani Sesi Persekolahan Penggal 3, 2021/2022, esok mengikut jadual yang ditetapkan Kementerian Pendidikan.

Mengulas lanjut, sekolah yang dinaiki air yang melibatkan empat buah sekolah di Tangkak, tiga buah sekolah di Segamat dan sebuah sekolah di Muar juga tidak akan memulakan sesi persekolahan esok.
Jelasnya, sesi persekolahan bagi lapan buah sekolah yang terjejas itu hanya akan bermula sebaik keadaan banjir pulih.- K! ONLINE


MAIS harap tiada perbuatan khurafat tolak banjir di Selangor
Oleh ZULKIFLI MANZOR

8 Januari 2022, 2:04 pm
HULU LANGAT – Majlis Agama Islam Selangor (MAIS) berharap tiada ritual berunsur khurafat bagi mengelak bencana banjir dilakukan oleh mana-mana pihak di negeri ini.
Pengerusinya, Tan Sri Abdul Aziz Mohd. Yusof berkata, MAIS bagaimanapun tidak menerima sebarang laporan atau aduan berhubung perbuatan tersebut di Selangor setakat ini.
“Setakat ini tiada (aduan ritual cegah banjir di Selangor). Mudah-mudahan tiada (berlaku di Selangor),” katanya ketika ditemui pemberita di Masjid Ar-Rahman, Kampung Sungai Lui dekat sini hari ini.
Terdahulu, beliau menyampaikan menyampaikan bantuan barangan elektrik dan dana kewangan bernilai RM32,150 kepada mangsa banjir yang terjejas di Kampung Sungai Lui menerusi Program Tautan Kasih MAIS. – K! ONLINE


‘Sesi cabutan Ford Mustang bukan dirancang, bukan guna kroni’
Oleh MOHD SHARKAWI LONDING

8 Januari 2022, 3:01 pm
MUAR – Seorang pemuda tidak menyangka penyertaannya dalam cabutan bertuah ketika menyertai pertandingan memancing di Tasik Darul Aman, Jitra, Kedah hanya suka-suka menjadi detik paling indah dalam kamus hidupnya apabila memenangi hadiah utama berupa sebuah kereta sport jenis Ford Mustang Ecoboost model 2016.
Muhammad Amerrul Hakimi Mohd. Suhaili, 24, berkata, pada awalnya dia tidak menaruh harapan tinggi untuk membawa pulang kereta yang berharga antara RM250,000 hingga RM270,000.
“Pada asalnya, niat saya nak ke sana memang saja-saja. Tak berharap sangat untuk menang tapi ada lah niat juga kalau dapat kereta itu, nak bagi ayah sempena ‘birthday’ dia pada 28 Disember baru ni.
“Saya beli tiket ke tempat memancing itu pada tarikh yang sama hari jadi ayah pada 28 Disember 2021 dan daftar daripada Group Team Lanun Johor,” katanya ketika dihubungi di sini semalam.
Menceritakan kisah lanjut, Muhammad Amerrul berkata, dia bersama bapa, Mohd. Suhaili Ramli serta abangnya, Muhammad Ridhwan bergerak ke Jitra dengan menaiki bas rombongan.
Katanya, mereka menaiki bas di Tol Bukit Gambir di sini sebelum bapa saudaranya turut serta dan menaiki bas di Tol Sungai Buloh, Selangor.

“Sampai sana, kami daftar masuk kupon atas empat nama (DIN PJ, BOB 1583, WAN 1583 dan AKIM 1583). Dekat bawah pentas, saya duduk kat bawah pokok.
“Masa umum nombor cabutan itu, saya dah perasan nombor saya. Tapi sebab nak kepastian, saya tunggu telefon berbunyi sambil berlari naik pentas.
“Tak sangka bila dah ada atas pentas, baru tahu rupanya saya menang Mustang. Ingatkan nombor ke-15 dicabut dahulu. Memang bersyukur sangat-sangat sebab dapat menang kereta, memang tak sangka dan memang tak berharap sangat pun,”katanya.
Dalam pada itu, Muhammad Amerrul menafikan dakwaan yang menyatakan ada unsur penipuan atau telah dirancang ketika sesi cabutan berkenaan.
“Kepada yang kata saya ada kroni, pakai ‘kable’, orang dalam la apa semua itu, boleh tengok semula kat laman Joran Bukit Merah Laketown. Dekat situ ada buat ‘live’ dan tunjuk macam mana telusnya cara mereka buat cabutan bersaksikan orang ramai di sekeliling,”jelasnya.
Muhammad Amerrul memberitahu, kereta mewah itu telah diserahkan kepada bapanya sebagai hadiah hari lahir.
Katanya, terpulang kepada bapanya sama ada mahu menjual atau sebaliknya.-K! ONLINE


Perang pemilik viva, kenari cuit hati netizen
Oleh KOSMO!

8 Januari 2022, 3:14 pm
PETALING JAYA- Sudah terang lagi bersuluh kereta yang diparkir seorang wanita terkeluar dari petak sehingga memakan ruang parkir pengguna kenderaan lain mencetuskan pergaduhan di media sosial sehingga menarik perhatian netizen.
Menerusi satu hantaran di media sosial oleh seorang pengguna yang bernama Fahmi, beliau berasa geram dan tidak puas hati dengan tindakan seorang pengguna wanita menghimpit kenderaannya dan tindakan itu yang boleh mencalarkan keretanya.
“Bukan pakai kereta besar pun. Susah sangat ke nak letak elok-elok dalam petak. Kalau calar kereta aku siap,” katanya.
Menerusi satu hantaran berasingan, pemilik kenari yang juga seorang wanita, membalas dengan menjelaskan bahawa perbuatan menghimpit kenderaan lelaki terbabit merupakan satu fitnah ke atas dirinya.
“Nak cari publisiti kan, fitnah saya. Dia yang datang himpit kereta saya. Jatuhkan maruah saya dan kenari saya.
“Berani kerana benar, bersaksikan Allah tolong buka dan baca kisah Kenari lawan Viva. Selamat malam Fahmi, tidur lena ya,” ujarnya lantang.

Perkongsian itu turut mendapat pelbagai reaksi yang mencuit hati pengguna media sosial dan ada yang membuat usikan nakal mendoakan kedua-dua pengguna ini bertemu jodoh.
“Kalau dua-dua masih bujang, elokla berkahwin, mesti bahagia macam drama Melayu mula-mula benci tapi makin lama akan sayang,” jelas Zin Yusof.
“Perempuan memang selalu benar tetapi kes ini saya tidak sokong perempuan ini,” ujar FallerYstia Sintom.
“Masalah rumah tangga jangan dibawa ke jalanan/parkir,” tulis Amnur Aiza. – K! ONLINE


Banjir : Makanan basi, lambat sampai
Oleh ABDUL RAZAK IDRIS

8 Januari 2022, 2:08 pm
SHAH ALAM – Kelewatan pemberian makanan dan basi antara ‘kenangan’ terpaksa ditempuhi penduduk Pangsapuri Andorra Taman Seri Muda ketika menempuh bencana banjir di lokaliti tersebut, bulan lalu.
Seorang penduduk, Liza Latif,49, keadaan itu menyebabkannya yang tinggal di tingkat dua pangsapuri itu mengambil inisiatif sendiri dengan memasak bersama jiran-jiran lain.
Katanya, mereka menggunakan segala bahan mentah yang ada dalam tempoh terperangkap ketika banjir berkenaan demi kelangsungan hidup.
“Pada mulanya, kami mengharapkan bantuan makanan namun penghantarannya lambat tambahan ada yang basi.
“Bukan tidak hargai usaha namun biar makanan diberikan dalam keadaan baik. Jadi, saya bersama jiran terdekat bergotong royong memasak sendiri sebelum diagihkan kepada mangsa-mangsa yang masih tinggal di blok yang sama,” katanya ketika ditemui ketika program pembersihan mega di kawasan tersebut hari ini.
Sementara itu, seorang penduduk di aras bawah pangsapuri, Nizam Zahari, 35, berkata, semasa banjir berlaku dia sekeluarga berada di kampungnya di Kuantan, Pahang.

Tambahnya, perasaan sedih apabila mendapati banyak barangan elektrik serta motosikal dan kereta syarikatnya rosak.
“Banjir kali ini memang menduga kami namun saya redha, mungkin ada hikmah disebaliknya,” katanya.
Bencana banjir pada 18 Disember lalu telah menenggelamkan keseluruhan kawasan Taman Sri Muda dan terburuk sejak 1995. – K! ONLINE


Admin KTMB sibuk balas komen netizen isu terlepas stesen
Oleh ALWANI ZAFIRAH

9 Januari 2022, 7:16 pm
PETALING JAYA – Insiden tren tidak berhenti untuk mengambil pelajar di hentian Kuala Gris, Kelantan pagi tadi menjadi topik bualan utama orang ramai menyebabkan kira-kira 100 pelajar tidak ke sekolah hari pertama sesi persekolahan di Sekolah Menengah Kebangsaan (SMK) Dabong hari ini.
Dalam pada itu, Keretapi Tanah Melayu Berhad (KTMB) dalam satu kenyataan memohon maaf kepada pelajar, ibu bapa dan pihak sekolah dan memaklumkan pihaknya memandang serius dan kesal dengan kejadian tersebut serta kakitangan yang terlibat telah digantung tugas.
Orang ramai memuji tindakan pantas pihak KTMB dalam menangani isu insiden tren yang tidak berhenti di hentian Kuala Gris.
Meninjau ke ruangan komen di Facebook rasmi KTMB, rata-rata orang ramai memuji tindakan pantas pihak KTMB dalam menyelesaikan isu berbangkit dengan mengeluarkan kenyataan rasmi berhubung insiden yang berlaku dan segera memohon maaf kepada pihak yang terlibat.
Sementara itu, admin KTMB dilihat sibuk membalas setiap komen dan mesej yang dihantar oleh orang ramai.
“Tahniah KTMB Berhad, respon yang pantas dan segera menyelesaikan isu yang berbangkit.” kata Fard Osman.
“Macam ini la bagus, cepat jawab, zahirkan kekesalan, mohon maaf dan menyiasat segera. Bukannya selindung,” kata Sharguna Dass.

“Tahniah KTMB segera bertindak dan mengakui kesilapan, dengan tegas mengambil tindakan ke atas pegawai yang terlibat. Terbaik KTMB dengan sikap yang tulus,” kata Saiful Rais. – K! ONLINE.


UFO berbentuk V terbang di atas jet penumpang Airbus A230
Oleh KOSMO!

9 Januari 2022, 7:30 pm
ATLANTA, GEORGIA – Satu rakaman luar biasa dirakam oleh seorang pramugara di Amerika Syarikat menunjukkan sebuah objek terbang tidak dikenali (UFO) berbentuk seperti huruf V  terbang di atas sebuah jet penumpang jenis A230 baru-baru ini, lapor akhbar The Sun semalam.
Rakaman itu dirakam dari ruang kokpit pada ketinggian 39,000 kaki oleh seorang pramugara yang sedang melihat ke arah langit untuk merakam imej galaksi Bima Sakti.
Pramugara yang tidak didedahkan identitinya itu berkongsi rakaman itu dengan akaun YouTube popular, UFOMania.
Pesawat itu sedang terbang di atas negeri Georgia apabila pramugara itu mengesan sesuatu yang luar biasa di langit.
Dalam video yang dirakam menggunakan peranti iPhone 13 Pro Max itu, ruang udara yang gelap diterangi oleh pelbagai lampu yang bercahaya.
Pramugara itu menjelaskan, dia sedang cuba mengambil video pesawat lain yang terbang tepat di atas pesawatnya pada arah bertentangan apabila dia terlihat objek aneh itu.

“Ketika saya merakam pesawat itu yang terbang di atas pesawat kami, saya perhatikan objek berbentuk V ini muncul dan ia kelihatan seperti sedang berada di antara kami dan pesawat lain,” katanya.
Peminat UFO memuji kebolehan pramugara itu dalam merakam penampakan itu, dengan beberapa yang lain bergurau dengan mengatakan ia kelihatan seperti sebuah lampu isyarat. – AGENSI


Malaysia tidak mampu laksana ‘lockdown’
Oleh NUR HUDA MUSA

9 Januari 2022, 9:07 pm
PETALING JAYA – Malaysia tidak lagi mampu melaksanakan sekatan pergerakan atau lockdown bagi mengekang penularan wabak Covid19 dari segi ekonomi dan kebajikan rakyat.
Menteri Kesihatan, Khairy Jamaluddin Abu Bakar berkata, strategi kerajaan kini untuk menyekat penularan wabak tersebut adalah dengan melaksanakan strategi mitigasi.
“Tidak dinafikan pendekatan China (melaksanakan lockdown) berkesan.
“Namun strategi mereka iaitu containment (pembendungan) atau ‘zero Covid’ bermaksud total lockdown bila ada hanya tiga kes positif,” kata Khairy menerusi ciapan di Twitter rasmi beliau hari ini.
Khairy Jamaluddin berkata demikian sebagai maklum balas kepada kenyataan Ahli Parlimen Bintulu, Datuk Seri Tiong King Sing yang mempertikai kredibilitinya dalam menguruskan pandemik Covid-19.
Kenyataan itu juga menjawab gesaan King Sing mengenai Ketua Pengarah Kesihatan, Tan Sri Dr. Noor Hisham Abdullah untuk melepaskan jawatannya ketika beliau didakwa tidak layak hanya kerana bergelar ‘pakar bedah’ dan bukan ‘pakar kesihatan awam’.

Dalam ciapan itu, Khairy Jamaluddin turut menyertakan tangkap layar laporan berita menyebut “Yuzhou : Second Chinese city forced into Covid lockdown” (Yuzhou : Bandar China kedua dikenakan sekatan pergerakan Covid).
Beliau berkata, negara juga berjaya mengurus kes positif dengan berkesan di mana tahap vaksinasi meningkat, penjagaan prosedur operasi standard (SOP) dan pelaksanaan #TRIIS agar kadar kematian menurun.
“Penggunaan ICU juga menurun dan kemasukan hospital.
“Noor Hisham juga mendapat sokongan penuh daripada saya untuk menjalankan tugas sebagai KPK Malaysia,” ujarnya. – K! ONLINE.


Wanita serik kekasih kaki pinjam duit
Oleh KOSMO!

9 Januari 2022, 8:36 pm
JAKARTA – Seorang wanita di Indonesia mendedahkan sikap jelik teman lelakinya yang sering meminjam wang daripadanya serta mengugut untuk mencederakan diri sendiri sekiranya permintaannya tidak dipenuhi, lapor laman berita Berita Hits kelmarin.
Berdasarkan perkongsian yang tular di Twitter, wanita tersebut berkongsikan tangkap layar perbualan dirinya dengan teman lelakinya yang meminjam wang daripadanya sambil mengugut dan memberikan pelbagai alasan.
“Tolong pinjamkan saya wang kerana jika tidak, saya akan mencederakan diri sendiri. Kita sama-sama sudah dewasa, sepatutnya kamu memahami saya di saat susah begini dan bukannya marah-marah,” kata si lelaki menerusi pesanan ringkas.
Menurut lelaki tersebut, wang itu akan digunakan untuk membeli minyak petrol dan barangan keperluan harian.
Bagaimanapun, wanita berkenaan yang sudah hilang kepercayaan kepadanya bertanyakan mengenai wang yang telah dipinjam sebelum itu, yang belum dipulangkan.
Lelaki tersebut mengakui bahawa wang itu telah habis dibelanjakan disebabkan kesilapannya sendiri yang boros.

“Kamu yang buat salah mengapa saya yang perlu bersusah payah? Saya sudah tidak mampu membantu kamu,” jawab wanita tersebut.
Berang dengan reaksi itu, si lelaki menuduh teman wanitanya sudah tidak sayangkannya lagi lalu menghentikan perbualan.
Menurut wanita berkenaan, teman lelakinya tidak pernah membayar kembali wang yang dipinjam sejak dahulu sehingga kini, malah dia akan marah setiap kali diminta untuk melunaskan hutangnya.
“Duit kopi, rokok, minyak petrol, semuanya saya yang belikan. Kalau keluar berdua, dia selalu berpura-pura tidak bawa dompet. Ia menyebabkan saya yang perlu membayar semua perbelanjaan.
“Saya sedar bahawa hubungan ini sudah menjadi ‘toksik’, jadi saya meminta untuk memutuskan hubungan dengannya walaupun dia tidak bersetuju,” kata wanita itu. – AGENSI


Lelaki cedera para glider terjatuh
Oleh ZAKI SALLEH

9 Januari 2022, 9:23 pm
GERIK – Aktiviti luncur udara seorang lelaki bertukar cemas apabila para glider dipandunya hilang kawalan lalu terjatuh di sebuah kawasan rimbunan buluh di Taman Tasik Permai, Pengkalan Hulu di sini.
Kejadian dipercayai berlaku kira-kira pukul 1.30 petang sebelum bantuan bomba dihubungi untuk menyelamatkan mangsa.
Jurucakap Bilik Gerakan Jabatan Bomba dan Penyelamat Malaysia (JBPM) negeri Perak memberitahu, pihaknya menerima panggilan mengenai kejadian itu pada pukul 1.53 petang.
Menurut jurucakap itu, sepasukan anggota dan
jentera dari Balai Bomba dan Penyelamat (BBP) Pengkalan Hulu dikerah ke lokasi bagi operasi menyelamat.
“Setiba di lokasi, kita mendapati seorang lelaki Melayu tersangkut pada pokok buluh, dipercayai hilang kawalan semasa melakukan aktiviti paragliding.
“Anggota bomba bertindak menurunkan mangsa sebelum memberi rawatan awal,” ujar jurucakap tersebut dalam satu kenyataan di sini hari ini.

Mangsa, Rizal Abdul Manap, 35, mengalami kecederaan patah bahu kanan selepas tersangkut pada rimbunan pokok buluh berkenaan.
Kata jurucakap itu, mangsa kemudiannya diserahkan kepada petugas kesihatan dan dihantar ke Hospital Gerik untuk rawatan selanjutnya.
Operasi yang diketuai Pegawai Bomba Kanan II Visal Reang itu tamat pada pukul 3.18 petang. -K! ONLINE.